Kami tak tahan bau busuk, sungai dicemari najis babi

BANGI, 28 Rabiulakhir 1442H, Isnin – Ikatan Muslimin Malaysia (ISMA) Perak mengemukakan bantahan pembuangan sisa kumbahan penternakan babi ke sungai bersama penduduk setempat Bidor.

Bantahan itu dilakukan selepas Presiden ISMA, Haji Aminuddin Yahaya meluahkan rasa kesal apabila tiada sebarang tindakan segera diambil oleh pihak berkuasa terhadap isu penternakan babi sehingga menyebabkan Sungai Kuala Gepai, Bidor tercemar.

Dalam bantahan yang dikemukakan hari ini, ahli ISMA Perak serta penduduk mengangkat beberapa kertas putih yang tertera tulisan di atasnya ‘Kami tidak tahan bau busuk’, ‘Siasat segera’ dan ‘Perak juara ternak babi’.

Mereka juga menggesa wakil rakyat serta Jabatan Pengairan dan Saliran (JPS) untuk turun padang menyiasat isu berkenaan.

Menerusi hantaran di Facebook, Haji Aminuddin berkata, ISMA Perak telah berjumpa penduduk dan mula menggerakkan penduduk bagi membantah pencemaran tersebut dan merayu agar pihak berkuasa bertindak.

“Tahniah kepada penduduk dan mereka yang terlibat.

“Semoga ISMA terus menjadi sebuah organisasi ‘check and balance’ dalam membina masyarakat yang sejahtera,” katanya.

September lalu, Jabatan Alam Sekitar (JAS) Perak menyiasat dakwaan berhubung pembuangan air najis babi ke Sungai Kuala Gepai.

Ia susulan tular beberapa gambar di Facebook menunjukkan warna air sungai berkenaan yang kehitaman didakwa tercemar akibat pembuangan air najis dari ladang penternakan babi di kawasan berhampiran.

Seorang penduduk kampung, Abd Aziz Mohamed, 45, dilaporkan berkata, kejadian itu bukan pertama kali berlaku, sebaliknya berlarutan sejak bertahun-tahun, namun tiada penyelesaian sehingga sekarang walaupun banyak aduan dibuat kepada pihak berkaitan.


Lebih 12,000 tandatangan tolak cadangan TH bawah seliaan BNM

BANGI, 11 Zulhijjah 1442H, Rabu – Lebih 12,000 tandatangan berjaya dikumpulkan menerusi petisyen atas talian ‘Menolak cadangan meletakkan Lembaga Tabung Haji di bawah seliaan Bank Negara Malaysia’ setakat jam 8 malam ini.

Petisyen yang dilancarkan Pertubuhan-Pertubuhan Pembela Islam (PEMBELA) itu bertujuan mendesak kerajaan menolak cadangan menyerahkan seliaan TH kepada BNM bagi menjaga kepentingan umat Islam dan orang Melayu di Malaysia.

Pengerusi PEMBELA, Haji Aminuddin Yahaya berkata, dana TH bukanlah dana kerajaan, malah agensi itu adalah benteng umat Islam dan tidak bermatlamat seperti institusi perbankan.

Melalui petisyen yang dilancarkan 18 Julai lalu, PEMBELA menimbulkan beberapa persoalan yang menuntut penjelasan iaitu:

(i) Tidak ada penjelasan terhadap frasa-frasa dari Akta Tabung Haji 1995 yang akan dipinda seperti yang dinyatakan dalam kenyataan Kementerian Kewangan. Ini membimbangkan rakyat kerana adakah nanti pindaan ini akan menjejaskan kepentingan lebih 9 juta pendeposit itu?;

(ii) TH adalah sebuah institusi yang ditubuhkan untuk bukan sahaja sebagai tempat orang Melayu menyimpan wang mereka tetapi juga satu institusi yang membina kekuatan ekonomi orang Melayu. Dengan meletakkan TH di bawah BNM, adakah fungsi ini dapat dimainkan atau apakah ianya akan dikekang disebabkan oleh peraturan yang ada di bawah Akta Perkhidmatan Kewangan Islam 2013?;

(iii) Umum mengetahui bahawa kakitangan BNM tidak semuanya orang Islam. Adakah akhirnya sebuah institusi Islam akan diurus tadbir oleh orang bukan Islam? Apakah kepentingan umat Islam dapat difahami dan dijamin jika ianya ditadbir oleh orang bukan Islam?;

(iv) Status TH adalah lebih besar dari hanya sebagai sebuah institusi kewangan seperti yang dijelaskan dalam perkara (ii) di atas. Apakah dengan menyenaraikan TH sebagai ‘sebuah institusi kewangan Islam yang ditetapkan’ akan merendahkan statusnya menjadi seperti sekadar sebuah bank? Walhal, TH sudahpun memiliki Bank Islam sebagai sebuah syarikat subsidiari?;

(v) Dengan menukarkan penyeliaan kepada BNM adakah bermaksud bahawa pengurusan TH sudah tidak lagi mampu untuk mengurustadbir TH secara telus dan berintegriti? Jika benar, kenapa tidak diganti anggota-anggota Lembaga Pengara yang ada dan melantik mereka yang benar-benar layak? Jika campur tangan politik menjadi isu, maka apakah tidak boleh diletakkan syarat di dalam Akta LTH bagi melarang penglibatan orang politik? Ertinya, ada langkah-langkah alternatif yang boleh dilakukan selain dari menyerahkan TH kepada BNM;

(vi) Apakah dengan penyeliaan oleh BNM nanti, TH masih bebas untuk membuat pelaburan di dalam pelbagai sektor seperti hartanah, pertanian, ekuiti dan sebagainya demi memperkukuhkan ekonomi umat Islam dan bangsa Melayu, atau apakah ianya akan disekat oleh BNM kerana pelbagai frasa-frasa yang terkandung di dalam Akta Perkhidmatan Kewangan Islam 2013 itu?

Haji Aminuddin berkata, berdasarkan senario berkenaan, PEMBELA bimbang langkah itu akan memberikan impak negatif kepada nasib pendeposit.

Sebelum ini, Kementerian Kewangan mengumumkan TH akan dikawal selia oleh BNM.

Kementerian dalam kenyataan berkata, Jemaah Menteri bersetuju dengan penyenaraian TH sebagai institusi kewangan Islam di bawah Seksyen 223 Akta Perkhidmatan Kewangan Islam.


Kes rasul Melayu: Mahkamah Sivil putuskan tindakan JAIS tak sah

BANGI, 23 Syawal 1443H, Selasa – Mahkamah Tinggi Kuala Lumpur memutuskan bahawa tindakan Jabatan Agama Islam Selangor (JAIS) menahan seorang lelaki yang pernah mendakwa dirinya rasul Melayu pada tahun 2020 adalah menyalahi undang-undang.

Mahkamah Sivil itu turut membatalkan peruntukan dalam Enakmen Syariah Selangor yang memberi kuasa kepada Mahkamah Syariah negeri untuk mengenakan ikat jamin kepada individu yang disyaki, lapor Malaysiakini, hari ini.

Hakim Mahkamah Tinggi, Noorin Badaruddin membuat keputusan tersebut pada 14 April tahun ini apabila membenarkan Abdul Kahar Ahmad dan 13 yang lain mencabar penahanan mereka oleh pihak berkuasa Islam negeri pada malam 20 September 2020.

Sebelum ini, Harian Metro dan Berita Harian melaporkan bahawa JAIS menahan Abdul Kahar, 70, dan beberapa yang lain di tiga lokasi berasingan di Selangor pada tarikh tersebut atas dakwaan menghidupkan semula ajaran rasul Melayu.

Harian Metro turut melaporkan Mahkamah Syariah Shah Alam membebaskan Abdul Kahar dan tiga pengikutnya dengan ikat jamin.

Pada 24 September 2009, Abdul Kahar mengaku bersalah di Mahkamah Tinggi Shah Alam atas lima pertuduhan di bawah Enakmen Jenayah Syariah Selangor 1985 berhubung ajaran sesat rasul Melayu.

Tertuduh yang ketika itu berusia 62 tahun kemudian dijatuhkan hukuman penjara 10 tahun, denda RM16,500 dan enam sebatan kerana menyebarkan ajaran sesat.

Pada tahun 2016 semasa Majlis Istitabah yang dikendalikan oleh Majlis Agama Islam Selangor (MAIS), Abdul Kahar memohon taubat secara terbuka kerana mengisytiharkan dirinya sebagai nabi.

Selepas dibebaskan daripada tahanan pada 2020, Abdul Kahar dan 13 yang lain memfailkan permohonan semakan kehakiman di Mahkamah Sivil untuk mencabar kesahihan penahanan mereka, dengan sebahagian daripada mereka hanya dibebaskan selepas 99 hari ditahan.

Mereka tidak pernah didakwa di Mahkamah Syariah atas sebarang kesalahan yang dikaitkan dengan serbuan pada September 2020 oleh JAIS.

Dalam permohonan semakan kehakiman itu mereka menamakan Jais, ketua pengarahnya, ketua pegawai Penguatkuasa Agama Islam Selangor, hakim Mahkamah Rendah Syariah Shah Alam Masnizar @ Mohd Nizar Mohtar, kerajaan negeri dan hakim Mahkamah Syariah Rendah Shah Alam Shanizah Ngatiman, sebagai responden pertama, kedua, ketiga, keempat kelima dan keenam.

Menurut salinan perintah mahkamah yang dilihat oleh Malaysiakini, Mahkamah Sivil itu mendapati responden pertama hingga keempat telah menahan Abdul Kahar dan 13 yang lain secara salah antara 21 September dan 28 Disember 2020.

Hakim memutuskan bahawa Seksyen 23 Enakmen Tatacara Jenayah Syariah (Selangor) 2003 adalah tidak sah kerana melanggar hak Perlembagaan untuk kebebasan dan kesaksamaan di bawah undang-undang yang termaktub di bawah Perlembagaan Persekutuan.

Abdul Kahar dan pemohon lain dibebaskan dengan ikat jamin oleh Mahkamah Syariah di bawah peruntukan tersebut, walaupun mereka tidak pernah didakwa atas sebarang kesalahan.

Noorin memutuskan JAIS dan kerajaan Selangor perlu membayar ganti rugi sebanyak RM10,000 setiap seorang kepada Abdul Kahar dan 13 pemohon sebagai pampasan.

Kesemua 14 individu yang memohon semakan kehakiman itu memfailkan rayuan kepada Mahkamah Rayuan berhubung isu pampasan berkenaan.

Sementara itu, kesemua keenam-enam responden membawa kes itu ke Mahkamah Rayuan untuk membatalkan keputusan hakim mahkamah tinggi.

Peguam Ameerul Aizat Noor Haslan mewakili Abdul Kahar dan 13 yang lain.


Teman lelaki wanita hina Islam mengaku tak bersalah muat naik hantaran jelik

KUALA LUMPUR, 13 Zulhijjah 1443H, Rabu – Teman lelaki kepada wanita yang didakwa menghina Islam, dituduh di Mahkamah Sesyen Petaling Jaya, hari ini atas dua pertuduhan memuat naik hantaran jelik dengan niat menyakitkan hati di media sosial.

Tertuduh yang merupakan penulis sambilan, Alexander Navin Vijayachandran, 38, bagaimanapun, mengaku tidak bersalah selepas pertuduhan itu dibacakan secara berasingan di hadapan Hakim Azrul Darus.

Menerusi pertuduhan pertama, dia didakwa memuat naik hantaran yang menyakitkan hati di akaun Twitter ‘greenleafyconnoiseur’ di pautan Instagram dan memulakan penghantaran dengan menggunakan perkhidmatan komunikasi yang jelik dengan niat untuk menyakitkan hati orang lain.

Kesalahan itu dilakukan di Perdana View Condominium, Jalan PJU 8/1, Damansara Perdana, di sini.

Untuk pertuduhan kedua, dia dituduh membuat dan memulakan penghantaran dengan menggunakan perkhidmatan komunikasi yang jelik sifatnya di aplikasi YouTube pada 16 Jun lalu di tempat sama dan melakukan kesalahan mengikut seksyen yang sama.

Dia didakwa mengikut Seksyen 233 (1) (a) Akta Komunikasi dan Multimedia 1998 yang memperuntukkan denda tidak melebihi RM50,000 atau penjara tidak melebihi setahun atau kedua-duanya jika sabit kesalahan.

Hakim mengenakan jaminan sebanyak RM10,000 bagi setiap pertuduhan dan menetapkan 1 September depan sebagai tarikh sebutan semula kes.

Terdahulu, teman wanitanya, Siti Nuramira Abdullah turut mengaku tidak bersalah atas tuduhan menghina Islam ketika hadir ke Mahkamah Sesyen Siber Kuala Lumpur pada Rabu.

Siti Nuramira didakwa mengikut Seksyen 298A (1)(a) Kanun Keseksaan kerana menimbulkan kegusaran dan suasana tidak harmoni di atas alasan-alasan agama, di antara orang-orang yang menganut agama yang sama ketika mengadakan persembahan komedi berdiri (stand up comedy) di Crackhouse Comedy Club, Taman Tun Dr Ismail pada 4 Jun lalu.


UNHCR gesa sokongan berterusan terhadap pelarian Rohingya

DHAKA, 18 Rejab 1443H, Ahad – Suruhanjaya Tinggi Pertubuhan Bangsa-Bangsa Bersatu untuk Pelarian (UNHCR) menggesa sokongan berterusan antarabangsa terhadap pelarian Rohingya dan negara tuan rumah Bangladesh, lapor Agensi Anadolu.

Pada Ogos 2017, hampir 750,000 Muslim Rohingya melarikan diri daripada kekejaman pihak tentera di Rakhine, Myanmar menjadikan jumlah keseluruhan pelarian di Cox’s Bazar mencecah 1.2 juta orang, memetik kenyataan UNHCR.

Sebelum ini, Timbalan Pesuruhjaya Tinggi UNHCR, Kelly T. Clements dan Pengarah UNHCR untuk Asia dan Pasifik, Indrika Ratwatte melawat Bangladesh pada 13 hingga 18 Februari, termasuk ke kem pelarian di Cox’s Bazar dan Pulau Bhasan Char.

Hasil lawatan itu mendapati terdapatnya keperluan mendesak dan lebih komprehensif berkaitan bantuan kemanusiaan.

“Ia termasuk penyelesaian alternatif seperti penempatan semula ke negara ketiga untuk golongan paling terjejas dengan perlindungan khusus, serta peluang pekerjaan dan pendidikan,” menurut kenyataan itu.

Clements turut mengulangi komitmen UNHCR bagi kepulangan secara sukarela dan penyelesaian lain.

“Meskipun pelarian dengan jelas menyatakan keinginan untuk pulang ke negara asal, mereka juga khuatir nyawa mereka terancam jika berbuat demikian.

“Oleh itu, kami perlu berusaha mencari penyelesaian lain sambil menggandakan usaha menyediakan akses kepada pendidikan, latihan kemahiran dan peluang pekerjaan bagi mereka dan tuan rumah,” kata Clements.-  Bernama


SJKC diterima arus perdana? Hebat kamu ultra kiasu, sindir Ridhuan Tee

18 PERATUS (ada kata 16 peratus) bukan Cina di Sekolah Jenis Kebangsaan Cina (SJKC) dijadikan hujah utama bermakna sekolah ini sudah menjadi sekolah arus perdana, diterima semua kaum? Kamu belajar daripada mana?

Kolej Universiti New Era (Koleh New Era) di Kajang, hampir seratus peratus Cina, begitu juga dengan Kolej Universiti Tunku Abdul Rahman (KUTAR) dan Universiti Tunku Abdul Rahman (UTAR), bermakna tidak arus perdana? Kenapa kamu tidak jadikan hujah bahawa institusi pendidikan ini tidak berada dalam arus perdana? Kiasu betul.

Kalau pun tidak ada seorang bukan Cina di SJKC, kamu tetap akan pertahankan SJKC bukan? Kerana itulah wajah ultra kiasu yang sebenar

Inilah sifat ultra kiasu yang selalu saya perkatakan. Mereka akan cari seribu macam alasan bagi menjustifikasikan kewujudan SJKC ini

Kita bercakap pembinaan negara bangsa, dia bercakap soal angka.

Kita bercakap soal perpaduan, dia akan bercakap bahawa perkauman wujud disebabkan oleh orang politik yang memainkan sentimen perkauman.

Dalam kata lain, SJKC tidak ada sedikit pun cacat celanya. SJKC memang sesuai dan menjadi pilihan ramai.

Kerajaan cuba campur tangan untuk memperbaiki SJKC, seperti menambahkan masa subjek Bahasa Melayu, agar murid boleh menguasai BM dan mudah untuk bergaul, tetapi ditentang hebat ultra kiasu.

Malah, dikenakan syarat lagi kepada kerajaan, supaya ikut kehendak mereka, seperti guru BM, BI dalam kalangan bukan Cina di SJKC mesti mendapat kredit dalam bahasa Cina ketika SPM. Subjek Sejarah di SJKC, asalnya dalam BM, tetapi ditentang hebat ultra kiasu, akhirnya subjek sejarah diajarkan dalam bahasa Cina.

Bayangkan subjek Sejarah diajarkan dalam bahasa Cina. Bagaimana agaknya bila guru Cina mengajar subjek itu dan menceritakan Sejarah komunis negara ini.

Ultra kiasu ini juga yang mengiktiraf Malayan People Anti-Japanese Army (MPAJA) dengan membina tugu peringatan,yang dipuja-puja dan disembah di Taman Peringatan Nilai.

Cuba jawab soalan saya ini.

Berapa ramai pelajar Cina yang mendapat cemerlang dalam BM?

Berapa ramai pula yang gagal BM?

Berapa ramai yang boleh berkomunikasi dengan baik dalam BM?

Berapa ramai pula yang tidak boleh langsung bertutur dalam BM?

Cuba adakan pertandingan pengucapan awam (public speaking) seperti syarahan, debat, forum dan sebagainya antara Sekolah Kebangsaan (SK) dan SJKC. Berapa ramai yang boleh berucap dengan baik atau setakat ‘bulung-bulung telebang di angkaser,’

Cuba ambil pelajar Cina SJKC dan pelajar Cina di SK, biarkan mereka berinteraksi dengan orang Melayu, kita tengok siapa lebih mesra dan mudah masuk dalam persekitaran tersebut.

Tahu atau tidak kenapa SJKC ramai Melayu, sebab sebahagian daripadanya ber’bin’kan atau ber’binti’kan Abdullah, anak luar nikah. Mereka malu hantar ke SK. Jadi SJKC jadi pilihan. Cuba buat kajian tengok

Satu lagi setelah diingatkan, kenapa 5 Sekolah Wawasan yang dibina zaman Tun Dr Mahathir Mohamad menempatkan semua aliran SK dan SJKC (T) di bawah satu bumbung gagal? Jawapannya, kerana kamu tentang sebab bila bercampur dengan Melayu akan hilang kecinaannya. Kamu mahu persekitaran cina sepenuhnya

Timbul persoalan SJKC baharu yang akan dibina di bandar Kinrara, kawasan majoriti Melayu. Sekolah Kebangsaan pun tak cukup, tiba-tiba SJKC mahu didirikan di sana. Penduduk sekitar bantah, timbalan menteri ultra kiasu mempertahankannya.

Cuba dengar baik-baik timbalan menteri ultra kiasu ini berbahasa Melayu. Boleh diterima atau tidak? Layak atau tidak, dia dilantik menjawat jawatan tersebut?

Facebook dia sendiri mengutamakan bahasa Cina. Parti dia sendiri mengutamakan bahasa Cina. Dalam AGM dan apa juga maklumat parti, semuanya bahasa Cina diutamakan. Bahasa Melayu entah ke mana. Adakah semua ini diterima arus perdana?

Sebab itu saya katakan parti ini lebih bahaya daripada DAP itu sendiri.

Justeru, jika parti ultra kiasu ini bertanding dalam Pilihan Raya Umum ke-15 (PRU15), pastikan ia tersungkur. Jangan benarkan ultra kiasu ini berada dalam Kabinet.

Satu lagi, cuba tengok Cina bertemu Cina, pernahkah mereka menggunakan BM? Tidak bukan? Kalau ada tanda kiamat? Kerana apa? Kerana SJKC diterima arus perdana? Hebat kamu ultra kiasu.

Prof Dr Mohd Ridhuan Tee Abdullah


Janji PN perangi rasuah jangan sekadar gimik pilihan raya

BANGI, 7 Rabiulakhir 1443H, Jumaat – “Bagus tapi bukan hanya untuk gimik pilihan raya.”

Demikian kenyataan ringkas pemerhati politik, Ustaz Haji Omar Kassim selepas Tan Sri Muhyiddin Yassin menegaskan bahawa kesemua 28 calon Perikatan Nasional (PN) yang bertanding pada Pilihan Raya Negeri (PRN) Melaka akan menandatangani aku janji sebagai komitmen memerangi rasuah.

Terdahulu, Pengerusi PN itu menjelaskan, tindakan berkenaan selari dengan pendirian yang didukung gabungan itu untuk menentang salah guna kuasa dan rasuah serta akan memberi layanan yang adil kepada semua pihak.

“Ini adalah jaminan PN dan jaminan yang sama untuk rakyat Melaka. Untuk menunjukkan kita komited perangi rasuah, kita telah sediakan aku janji dan calon perlu menandatangani aku janji ini dalam sehari dua.

“Ini untuk memberitahu rakyat bahawa kerajaan yang dibentuk selepas 20 November ini adalah kerajaan PN Melaka dengan dasar yang diamalkan berteraskan kepada prinsip yang saya jelaskan tadi,” katanya.

Pun begitu, Ustaz Omar berpandangan bahawa pendirian tersebut tidak mencukupi bahkan perlu ditambah lebih-lebih lagi dalam memperjuangkan agenda nasional.

“Tidak mencukupi hanya sekadar itu. Perjuangkan juga agenda nasional.

“Memperkasakan Islam dan hak Bumiputera. Keadilan buat yangg tertindas seperti Adib dan pemerkasaan sistem Islam yang menjamin keadilan buat semua dan lain-lain,” katanya dalam kenyataan, hari ini.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 November dan undi awal pada 16 November, berikutan pembubaran DUN pada 4 Oktober lepas selepas empat Ahli Dewan Undangan Negeri menarik sokongan terhadap Ketua Menteri.


5,000 gerai di 72 bazar Ramadan dibuka di seluruh KL bermula Ahad

BANGI, 26 Syaaban 1443H, Selasa – Sebanyak 72 lokasi bazar Ramadan membabitkan 5,000 gerai akan beroperasi di sekitar ibu kota sepanjang bulan Ramadan bermula Ahad ini.

Menteri Wilayah Persekutuan, Datuk Seri Dr Shahidan Kassim berkata, pengoperasian itu bermula sekitar 3 petang hingga 8 malam.

“Walaupun selepas 1 April kita telah masuk fasa peralihan ke endemik, kita mahu mengingatkan masyarakat agar sentiasa menjaga penjarakan dan SOP (prosedur operasi standard) lain, ” katanya seperti dipetik portal tempatan, hari ini.

Shahidan turut menyasarkan penglibatan lebih 10,000 sukarelawan atau ‘duta komuniti’ bertujuan memantau, memberi peringatan, nasihat dan teguran berkaitan pematuhan SOP bagi mengekang penularan COVID-19.

Dalam masa sama beliau berkata, Dewan Bandaraya Kuala Lumpur (DBKL) juga mengenal pasti dan mewujudkan beberapa lokasi strategik bagi penyusunan penjaja di sekitar ibu negara bagi membolehkan mereka menjalankan perniagaan secara berpusat, lebih sistematik dengan ruangan lebih kondusif.

“Penyusunan semula penjaja ini akan diperkenalkan di seluruh kawasan di Kuala Lumpur, paling penting kita hendak pastikan penduduk sekitar tidak terganggu dengan kehadiran penjaja yang mahu mencari rezeki,” katanya.

Tambah beliau, pelaksanaan program tersebut akan dijalankan secara berfasa dengan memberi tumpuan kepada lokasi khas penjaja dalam bandar mengikut keutamaan.

“Program penyusunan semula penjaja itu juga mendapat kerjasama pertubuhan bukan kerajaan (NGO) yang memberi kelebihan kepada penjaja antaranya kanopi percuma dan diskaun sewaan tapak,” katanya.


PM minta JKJAV kaji cadangan daftar vaksin secara automatik

KUALA LUMPUR, 24 Syawal 1442H, Sabtu – Bagi memastikan lebih ramai rakyat divaksinasi menerusi Program Imunisasi COVID-19 Kebangsaan, Perdana Menteri Tan Sri Muhyiddin Yassin telah meminta Jawatankuasa Khas Jaminan Akses Bekalan Vaksin COVID-19 (JKJAV) melihat semula proses pendaftaran vaksin termasuk cadangan melaksanakan proses pendaftaran secara automatik.

Perdana Menteri berkata beliau juga mendengar keluhan daripada penduduk di luar bandar, kampung-kampung dan pedalaman terutamanya warga emas yang sukar untuk membuat pendaftaran dan menerima vaksin.

“Untuk itu, saya telah mengarahkan semua kementerian dan agensi kerajaan yang terlibat agar menggunakan semua aset kerajaan bagi mempermudahkan untuk mereka mendapat vaksin,” katanya menerusi ucapan berhubung perkembangan Program Imunisasi COVID-19 Kebangsaan, yang disiarkan di stesen televisyen tempatan hari ini.

Setakat semalam, seramai 1,127,336 individu di negara ini telah melengkapkan dua dos vaksin COVID-19.

Mengambil maklum keresahan ramai yang masih belum menerima tarikh janji temu untuk menerima vaksin masing-masing, perdana menteri turut mengarahkan JKJAV memastikan mereka yang telah mendaftar melalui semua platform mendapat tarikh janji temu secepat mungkin.

Beliau berkata sehingga hari ini, hampir 13 juta individu telah mendaftar bagi mendapatkan suntikan vaksin COVID-19, iaitu hanya 51 peratus daripada jumlah keseluruhan yang layak untuk menerima vaksin.

Dalam pada itu, Muhyiddin turut menyeru rakyat supaya tampil sebagai sukarelawan untuk membantu melancarkan proses pemberian vaksin.

Beliau berkata golongan belia serta badan bukan kerajaan dialu-alukan untuk menyumbang tenaga dan masa bagi menjayakan program vaksinasi terbesar dalam sejarah negara.

“Penglibatan dan sokongan semua pihak amat diperlukan dalam pendekatan whole of government dan whole of society untuk kita mencapai 80 peratus yang disasarkan untuk membentuk imuniti berkelompok,” katanya. – Bernama


Ceroboh tanah: Tindakan mesti adil, jangan ada kompromi

Oleh Fazleen Safina

BANGI, 10 Rabiulawal 1442H, Selasa – Kerajaan negeri Pahang digesa bertegas dengan penceroboh tanah haram di Raub tanpa sebarang kompromi.

Ini kerana, tindakan pencerobohan yang dilakukan oleh pekebun haram dilakukan secara besar-besaran – membabitkan 4,400 hektar tanah.

Pengerusi Persatuan Pengguna Islam Malaysia (PPIM), Datuk Nadzim Johan berkata, cubaan ‘menghalalkan’ sangat tidak adil kerana tanah berkenaan sejak awal lagi diteroka dengan cara yang salah.

“Mereka (penceroboh) perlu melalui proses biasa seperti dikenakan denda dan pelbagai tindakan lain berdasarkan Kanun Tanah Negara.

“Kita mahu perkara ini telus dan rakyat tidak mahu dipelopori dengan apa-apa alasan. Kita juga tidak mahu pihak tertentu dapat layanan tidak masuk akal.

“Malah, perkara ini juga tidak perlu ditutup dan biarlah melalui proses yang adil dan saksama,” tegasnya.

Beliau berkata demikian mengulas dakwaan kumpulan pekebun haram di Raub – kononnya kerajaan Pahang sudah menyediakan pelan bagi menghalalkan tanah yang mereka terokai.

Save Musang King Alliance (SAMKA) mendakwa, rata-rata pekebun bersetuju dengan pelan tersebut, bagaimanapun menolak kehadiran pihak ketiga yang dituduh cuba mengaut keuntungan secara melampau.

SAMKA mendesak supaya rancangan korporat yang kononnya merampas dan meraih keuntungan daripada hasil kerja pekebun perlu dihentikan.

SAMKA turut mendakwa, aktiviti penanaman durian oleh pekebun di keenam-enam buah kampung itu mula dijalankan sejak tahun 1960-an, manakala pada 1970-an mereka mengusahakan tanah itu di bawah rancangan ‘Buku Hijau’ kerajaan.

“Selama ini, mereka juga pernah memohon permit atau pun lesen penanaman terhadap kerajaan negeri melalui saluran rasmi.

“Bagaimanapun, sebahagian besar permohonan tersebut ditolak,” dakwanya dalam satu kenyataan di laman Facebook.


Pertahan lukisan batik agar tak lapuk ditelan zaman: Pelukis

KOTA BHARU, 10 Ramadan 1443H, Selasa – Walaupun sukar untuk dihasilkan, namun ia tidak mematahkan semangat pelukis batik Ahmad Fathil Othman, 47, untuk terus berusaha mengekalkan warisan seni itu agar tidak lapuk ditelan zaman.

Lebih-lebih lagi batik begitu sinomin dengan budaya negeri Cik Siti Wan Kembang selain seni kraf itu mempunyai nilai estetika yang tersendiri.

Minat Ahmad Fathil terhadap kehalusan seni melukis batik bermula sejak di sekolah rendah lagi dan kini telah menjadi punca rezekinya setelah berusaha menjadi pelukis batik secara profesional sejak lebih 20 tahun lepas.

“Selepas tamat pengajian di peringkat Sijil Pelajaran Malaysia pada 1993, saya mula mencari kerja sambilan memandangkan keluarga saya bukan berasal dari keluarga yang senang.

“Syukurlah, ketika itu sahabat karib saya Hayuza Ibrahim, 46, telah menawarkan ‘lubuk kerja’ kepada saya sebagai pencanting batik di kedai milik keluarganya di Kampung Tapang dekat sini.

“Dari situ, bermulanya karier saya sebagai pencanting batik dan saya mengambil masa kira-kira seminggu untuk mahir selok-belok ilmu mencanting,” katanya ketika ditemui di studio batik miliknya di Bazar Tok Guru, di sini hari ini.

Bercerita lanjut, Ahmad Fathil berkata, selepas setahun bekerja sebagai pencanting batik sambilan, beliau mengikuti kursus kemahiran melukis batik selama setahun setengah di Institut Kemahiran Baitulmal di Kuala Lumpur pada 1997 untuk memantapkan lagi ilmunya secara formal.

Katanya, selepas berjaya menamatkan kursus kemahiran berkenaan pada tahap satu, beliau mula beralih angin dengan memfokuskan kerjanya melukis batik corak abstrak dan alam semula jadi kerana menyedari seni batik mempunyai ketinggian nilai tersendiri selain tidak ramai pengkarya seni berminat menceburi lukisan batik.

“Untuk melukis batik ini agak rumit kerana ia perlu melalui beberapa proses termasuk menggunakan lilin cair untuk mencorakkan kain, membancuh warna, mematikan warna selain ia juga perlu dijemur,” katanya.

Menurut Ahmad Fathil Othman, kain kapas menjadi pilihannya kerana ia mudah untuk digunakan kerana dapat mengekalkan warna dengan mudah ketika mencanting.

“Malah, untuk setiap corak yang dihasilkan menggunakan pen batik, saya akan menggunakan lilin sehingga tujuh lapisan untuk memastikan kualiti warna yang dihasilkan cantik dan menarik,” katanya yang turut memenangi beberapa anugerah termasuk Piala Seri Endon selain dipilih sebagai Tokoh Kraf Batik 2021 dan Tokoh Institut Kemahiran Baitulmal.

Bapa kepada dua anak itu berkata, sehingga kini beliau telah menghasilkan hampir 2,000 lukisan bermotifkan batik yang dijual bermula harga RM600 dan mampu mencecah sehingga RM21,000.

“Setiap lukisan yang dihasilkan ini akan mengambil masa sekitar seminggu dan paling lama mencecah lebih dari sebulan bergantung kepada saiz dan corak yang dihasilkan terutamanya apabila menggunakan teknik retak seribu memandangkan ia corak yang paling popular dan paling lama.

“Hasil seni karya saya juga turut diminati pelancong asing dari Perancis, selain Muzium Negeri Kelantan, Pejabat Kedutaan di Dubai, selain orang kenamaan seperti Menteri Kewangan, Tengku Datuk Seri Zafrul Abdul Aziz,” katanya.

Beliau juga telah menyertai beberapa siri pameran antarabangsa seperti Singapura, Indonesia, China, Itali, Perancis dan Dubai.

“Diharap lebih ramai pengkarya seni khususnya pencanting batik dapat berkecimpung dalam seni halus ini agar karya ini dapat terus dipelihara sekali gus akan diwarisi kepada generasi akan datang,” katanya mengakhiri perbualan. – Bernama


Mahkamah Israel lanjut tempoh tahanan Khalil Awawdeh

TEBING BARAT, 9 Ramadan 1444H, Jumaat – Mahkamah Israel semalam melanjutkan penahanan banduan Palestin, Khalil Awawdeh selama 16 bulan dengan alasan dia cuba menyeludup telefon bimbit beberapa hari sebelum dibebaskan.

Khalil dituduh memiliki serta menggunakan telefon bimbit ketika dia dipindahkan dari Hospital Assaf ke klinik Penjara Al-Ramla.

“Ini bukan perkara baru bagi kami di mana mereka cuba merosakkan kegembiraan dan kejayaan Khalil selepas dia merampas kebebasannya daripada mereka,” kata isteri Awawdeh.

Peguam Awawdeh, Khaled Zabarqa mengesahkan bahawa selain lanjutan penahanannya, mahkamah Israel juga mengenakan denda sebanyak 5,000 shekel Israel (RM6,140) serta tambahan lapan bulan tempoh penggantungan.

Khalil Awawdeh mogok lapar selama lebih 170 hari sejak 3 Mac lalu di Penjara Israel bagi membantah tindakan rejim Israel yang enggan membebaskannya.

Amnesty International menyifatkan sistem pentadbiran Israel terhadap tahanan sebagai amalan kejam dan tidak adil yang membantu mengekalkan sistem aparteid Israel terhadap rakyat Palestin. – Agensi


Turki selamatkan 68 pencari suaka dihalau Greece

ANKARA, 7 Muharram 1442H, Rabu – Kerajaan Turki menyelamatkan 68 pencari suaka yang diusir tentera laut Greece ke perairan negara itu di Aegean, lapor agensi berita Anadolu.

Kira-kira 38 daripada mereka diselamatkan dari perahu di pesisri Seferihisar, di wilayah Izmir barat Turki, menurut sumber yang enggan dikenali.

Secara berasingan, 30 pendatang lain diselamatkan dari daerah Foca di Izmir.

Kesemua pencari suaka terbabit dibawa ke pihak berkuasa migran setelah pemeriksaan.

Turki menjadi titik transit utama kepada pencari suaka untuk berhijrah ke Eropah bagi memulakan kehidupan baharu, terutamanya mereka yang melarikan diri dari peperangan dan penindasan.

Awal tahun ini, negara itu memberi peluang kepada pendatang tanpa izin yang ingin berpindah ke Eropah, selain menuduh Kesatuan Eropah (EU) gagal menepati janji di bawah Perjanjian Migran 2016.

Turki berulang kali mengecam tindakan Greece yang menolak kedatangan pencari suaka, dengan mengatakan ia melanggar nilai kemanusiaan dan undang-undang antarabangsa.

Katanya, tindakan itu juga membahayakan nyawa pendatang asing tanpa izin termasuk wanita dan kanak-kanak. – Agensi


Pertikaian undang-undang syariah negeri mesti diatasi segera

BANGI, 3 Jamadilawal 1445H, Jumaat – Majlis Agama Islam Selangor (Mais) bimbang gerakan pihak-pihak tertentu yang secara halus cuba untuk menjejaskan kedudukan agama Islam sebagai agama negeri dan Persekutuan melalui proses litigasi mahkamah.

Pengerusinya, Tan Sri Abdul Aziz Mohd Yusof berkata, Ini termasuk mempertikai bidang kuasa negeri dalam menggubal peruntukan undang-undang Islam yang kebanyakannya adalah kelestarian daripada undang-undang Islam yang telah diamalkan dan dikuatkuasakan di negeri-negeri di Malaysia sebelum pembentukan Perlembagaan Persekutuan.

Merujuk kepada kes Nik Elin yang memohon Mahkamah Persekutuan membatalkan 20 peruntukan dalam Enakmen Kanun Jenayah Syariah Kelantan 2019, beliau berkata, Mais menghormati prosiding mahkamah sedang berjalan dan kuasa Mahkamah Persekutuan dalam memutuskan perkara berkaitan pentadbiran keadilan.

Bagaimanapun katanya, Mais berpendirian bahawa tindakan segera perlu diambil untuk mengelak pertikaian seperti kes Iki Putra dan Nik Elin ini berlaku lagi pada masa akan datang.

Ini kerana katanya, pertikaian seperti itu hanya akan menjejaskan kuasa negeri berhubung dengan agama Islam.

“Justeru, Mais menggesa Kerajaan Persekutuan menyegerakan penubuhan jawatankuasa khas di peringkat Persekutuan untuk membuat kajian mengenai kompetensi Dewan Undangan Negeri menggubal undang-undang Islam dalam kerangka ditetapkan Perlembagaan Persekutuan.

“Ini termasuklah mencadangkan pindaan terhadap Perlembagaan Persekutuan dan Akta 355 berkaitan dengan bidang kuasa jenayah syariah negeri.

“Ini adalah seperti mana titah Duli Yang Maha Mulia Sultan Selangor sebagai Pengerusi Majlis Kebangsaan Bagi Hal Ehwal lslam Malaysia (MKI) sempena Mesyuarat MKI Kali ke-70 baru-baru ini,” katanya dalam satu kenyataan, hari ini.

Abdul Aziz menegaskan, Mais sentiasa komited untuk memperkasa perundangan Islam di Selangor.

Sehubungan itu, Mais menyatakan komitmen dan mengharapkan Kerajaan Persekutuan agar melibatkan Majlis Agama lslam Negeri termasuk Mais untuk bersama-sama dengan jawatankuasa khas yang dibentuk.

“Ini adalah untuk memastikan tindakan yang menyeluruh dapat dibuat untuk menyelesaikan isu berhubung dengan kompetensi badan perundangan negeri dalam menggubal undang-undang lslam demi untuk menjaga kedudukan agama Islam sebagai agama Persekutuan dan agama negeri,” katanya.

Nik Elin Zurina Rashid sebelum ini memohon Mahkamah Persekutuan mengisytiharkan supaya 20 seksyen kesalahan jenayah syariah dalam Enakmen Kanun Jenayah Syariah (I) Kelantan 2019, terbatal dan tidak sah, selain memohon mahkamah mengisytiharkan DUN Kelantan tidak mempunyai kuasa membuat enakmen berkaitan kesalahan jenayah syariah yang terpakai kepada orang Islam saja.

Mahkamah Persekutuan menetapkan 20 November ini bagi menyambung pendengaran petisyen peguam itu.


Parlimen: PM akan jelaskan tindakan kerajaan berkait gesaan Sanusi

KUALA LUMPUR, 17 Zulkaedah 1444H, Selasa – Tindakan kerajaan terhadap gesaan Menteri Besar Kedah, Datuk Seri Muhammad Sanusi Md Nor bahawa Perlembagaan Persekutuan dipinda untuk padamkan Pulau Pinang agar boleh dikembalikan kepada Kedah, akan dijelaskan Perdana Menteri, Datuk Seri Anwar Ibrahim pada persidangan Dewan Rakyat hari ini.

Berdasarkan Aturan Urusan Mesyuarat, perkara berkenaan akan dijawab Anwar pada sesi Waktu Pertanyaan-Pertanyaan Menteri (MQT) sejurus mesyuarat Dewan Rakyat bermula 10 pagi.

Anwar dijadual berbuat demikian bagi menjawab soalan Lim Guan Eng (PH-Bagan) yang meminta penjelasan memandangkan isu itu telah memecah-belahkan perpaduan rakyat khususnya menimbulkan keresahan dalam kalangan penduduk negeri Pulau Pinang serta mengancam keharmonian dan keselamatan dalam negara.

Pada 29 Mei lepas, Muhammad Sanusi dilaporkan berkata Kedah dan Pulau Pinang tidak ada sempadan kerana Pulau Pinang masih hak Kedah dan beliau mendakwa Kedah hanya mempunyai sempadan dengan Perak dan Perlis.

Pada sesi MQT, Dr Radzi Jidin (PN-Putrajaya) juga dijadual bertanya mengenai kesan kejatuhan nilai ringgit kepada proses pemulihan ekonomi negara dan pendekatan yang akan digunakan untuk mengukuhkan nilai mata wang itu.

Turut menjadi tumpuan hari ini ialah persoalan Mordi Bimol (PH-Mas Gading) pada sesi soal jawab tentang status terkini berserta tempoh jangka siap pembinaan Projek Lebuh Raya Pan Borneo di Sabah dan Sarawak.

Selain itu, Roslan Hashim (PN-Kulim Bandar Baharu) ingin mengetahui langkah yang diambil kementerian terhadap pengukuhan Pentaksiran Berasaskan Sekolah (PBS) dan Pentaksiran Berasaskan Darjah (PBD), susulan pemansuhan Pentaksiran Tingkatan Tiga termasuk kualiti aktiviti pembelajaran yang dilaksanakan.

Sejurus selesai sesi soal jawab, Rang Undang-Undang Suruhanjaya Koperasi Malaysia (Pindaan) 2023 dijangka dibaca buat kali pertama.

Persidangan Dewan Rakyat kali ini bersidang selama tujuh hari bermula hari ini hingga 15 Jun selepas bercuti selama seminggu.- Bernama


Kes harian tertinggi 4,275

KUALA LUMPUR, 10 Jamadilakhir 1442H, Sabtu – Kes baharu COVID-19 hari ini merekodkan jumlah tertinggi iaitu 4,275 kes selepas merekodkan 4,029 kes pada 16 Januari lepas, kata Ketua Pengarah Kesihatan, Tan Sri Dr Noor Hisham Abdullah.

Bagaimanapun, beliau berkata, jumlah kes sembuh turut merekodkan angka tertinggi hari ini iaitu 4,313 kes yang melebihi angka kes baharu sekali gus menjadikan keseluruhan kes sembuh sebanyak 137,019 setakat ini.

“Dari jumlah kes baharu hari ini, 4,264 kes adalah penularan tempatan manakala 11 lagi kes import. Ini menjadikan jumlah kumulatif kes baharu ialah 180,455 kes dengan kes aktif 42,769 kes,” menurutnya dalam kenyataan perkembangan situasi COVID-19 di sini hari ini.

Dr Noor Hisham berkata, tujuh lagi kematian direkodkan hari ini menjadikan jumlah korban akibat virus berbahaya itu setakat ini ialah 667 kes.

Memperincikan lanjut, beliau berkata, terdapat 260 kes yang sedang dirawat di Unit Rawatan Rapi (ICU) dengan 103 daripadanya memerlukan bantuan pernafasan. – Bernama


Pesakit COVID-19 masuk hospital di Australia terus meningkat

SYDNEY, 26 Zulhijjah 1443H, Selasa – Kemasukan pesakit COVID-19 ke hospital mencapai rekod baharu untuk hari kedua berturut-turut.

Data pada Selasa menunjukkan jumlah kematian harian meningkat kepada kedua tertinggi apabila wabak yang didorong oleh sub-varian coronavirus melanda negara.

Hampir 5,600 pesakit yang dijangkiti COVID-19 berada di hospital manakala 100 kematian baharu dilaporkan, hanya kurang daripada rekod 102 kematian pada hari Sabtu.

Hampir 330,000 jangkitan dilaporkan sejak tujuh hari lalu bagaimanapun pihak berkuasa berkata, jumlah sebenar mungkin dua kali ganda.

Penularan COVID-19 didorong oleh subvarian omicron BA.4/5 yang sangat menular dan ia memberi tekanan yang teruk kepada hospital dan rumah persaraan.

Menurut pemodelan dari Jabatan Kesihatan Negeri, Queensland, yang bergelut dengan wabak terburuk dalam wabak itu, menjangkakan jumlah pesakitnya akan memuncak sekitar akhir Ogos.

Di Victoria, lebih lapan peratus kakitangan dalam sektor kesihatan, atau kira-kira 10,000 pekerja, tidak sakit, kata Perdana Menteri, Daniel Andrews kepada pemberita.

Seperti kebanyakan negara, Australia telah melonggarkan langkah berjaga-jaga coronavirus yang paling sukar dan telah hidup dengan virus itu sejak awal tahun ini.

Pihak berkuasa menentang tekanan untuk mengembalikannya, termasuk panggilan daripada beberapa doktor untuk mewajibkan pemakaian pelitup muka di ruangan tertutup.

Sebaliknya, mereka menggesa perniagaan membenarkan kakitangan bekerja dari rumah dan mengesyorkan orang ramai untuk mendapatkan suntikan dos penggalak dengan segera.

Kira-kira 71 peratus daripada populasi yang layak telah mendapat dos penggalak berbanding 95 peratus yang mempunyai dua suntikan.

Secara keseluruhannya, negara dengan hampir 26 juta orang telah melaporkan kira-kira 9.2 juta kes COVID-19 dan 11,300 kematian. – Agensi


Keberkatan rezeki dalam al-Quran

DI dalam al-Quran terdapat beberapa perkara yang disebutkan oleh Allah SWT yang mempunyai hubungkait dengan rezeki dan keberkatannya. Antaranya adalah:

1. Melazimi taqwa. Orang mukmin yang berusaha kearah taqwa akan dibuka baginya keberkatan langit. Firman Allah SWT:

وَلَوْ أَنَّ أَهْلَ الْقُرَى آمَنُوا وَاتَّقَوْا لَفَتَحْنَا عَلَيْهِمْ بَرَكَاتٍ مِنَ السَّمَاءِ وَالْأَرْضِ

“Dan sekiranya ahli sesuatu tempat itu beriman dan bertaqwa, maka kami akan buka bagi mereka keberkatan dari langit dan bumi,” (al-A’raf: 96)

2. Mereka yang sentiasa menjaga solat serta mengajak ahli keluarga menunaikan solat juga berupaya dipermudahkan rezeki oleh Allah. Firman Allah SWT:

وَأْمُرْ أَهْلَكَ بِالصَّلاةِ وَاصْطَبِرْ عَلَيْهَا لا نَسْأَلُكَ رِزْقًا نَّحْنُ نَرْزُقُكَ وَالْعَاقِبَةُ لِلتَّقْوَى

“Dan perintahkanlah keluargamu untuk mengerjakan solat, dan hendaklah kamu bersabar menunaikannya. Kami tidak meminta rezeki kepadamu, (bahkan) Kamilah yang memberi rezeki kepadamu,”

2.1. Di dalam ayat ini, Allah seolah meletakkan urusan solat mempunyai kaitan juga dengan rezeki.

Menurut al-Imam al-Qurtubi, ketika ayat ini diturunkan Rasulullah sering mengetuk pintu rumah Fatimah, mengajak mereka bersolat.

Bahkan Saidina Umar melakukan perkara yang sama dan mengingatkan kepada ahli keluarganya supaya jangan sampai urusan mencari rezeki menyibukkan kamu dari solat.

Malah menurut al-Qurtubi lagi, Rasulullah akan menyuruh ahli keluarganya mendirikan solat ketika mereka ditimpa kesusahan. Begitulah besar peranan solat dalam kehidupan muslim. (al-Qurtubi, al-Jami li Ahkam al-Quran, 11/263).

3. Beristighfar. Amalan melazimi istighfar juga dikatakan mempunyai kesan terhadap rezeki. Firman Allah:

فَقُلْتُ اسْتَغْفِرُوا رَبَّكُمْ إِنَّهُ كَانَ غَفَّاراً* يُرْسِلِ السَّمَاءَ عَلَيْكُمْ مِدْرَاراً* وَيُمْدِدْكُمْ بِأَمْوَالٍ وَبَنِينَ وَيَجْعَلْ لَكُمْ جَنَّاتٍ وَيَجْعَلْ لَكُمْ أَنْهَاراً

“Sehingga aku berkata (kepada mereka): `Beristighfarlah kepada Tuhan kamu, sesungguhnya adalah Ia Maha Pengampun (11). (Sekiranya kamu berbuat demikian), Ia akan menghantarkan hujan lebat mencurah-curah, kepada kamu;(12).”Dan Allah akan memberi kepada kamu dengan harta kekayaan serta anak-pinak; dan Allah akan mengadakan bagi kamu kebun-kebun tanaman, serta mengadakan bagi kamu sungai-sungai (yang mengalir di dalamnya),” (Surah Nuh: 10-12)

3.1 Malah Rasulullah turut bersabda:

مَن أكثر الاستغفار جعل الله له من كل همَّ فرجاً، ومن كل ضيق مخرجاً، ورزقه من حيث لا يحتسب

“Barangsiapa yang memperbanyakkan istighfar, Allah akan membuka segala kesusahannya, memberikan jalan keluar bagi segala kesempitan, dan mengurniakan rezeki yang tidak mereka sangka,” (HR Ahmad, dinilai Sahih oleh Ahmad Syakir).

4. Bersedekah. Amalan bersedekah turut membantu dalam membuka pintu rezeki seseorang. Firman Allah:

وَمَا أَنْفَقْتُمْ مِنْ شَيْءٍ فَهُوَ يُخْلِفُهُ وَهُوَ خَيْرُ الرَّازِقِين

“Dan apa sahaja yang kamu dermakan maka Allah akan menggantikannya; dan Dia lah jua sebaik-baik Pemberi rezeki,” (Surah Saba’: 39).

Mudah-mudahan Allah memberikan keberkatan rezeki buat kita semua.

Dr. Ahmad Sanusi Azmi


Kilang proses arak tiruan digempur

KULAI, 30 Ramadan 1442H, Rabu – Sindiket memproses arak tiruan yang beroperasi selama tiga tahun di Taman Desa Idaman, Senai, di sini tumpas selepas polis menyerbu kilang dan menahan dua lelaki pada Isnin lalu.

Serbuan dijalankan Batalion 5 Pasukan Gerakan Am (PGA) Simpang Renggam bersama Jabatan Siasatan Jenayah, Ibu Pejabat Polis Daerah Kulai pada 6.10 pagi itu turut merampas 93 tong dram berisi 18,600 liter cecair arak tiruan; 17 tong gelen mengandungi 340 liter pati campuran arak dan 5,419 botol atau 4,138.4 liter arak yang dipercayai tidak mempunyai cukai kastam.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abd Rahim Jaafar berkata, dua individu yang ditahan merupakan pekerja, masing-masing seorang lelaki tempatan berumur 25 tahun dan seorang lagi adalah warga Myanmar berumur 35 tahun.

“Turut dirampas, sebuah van jenis Toyota Hiace, lima pam air, beberapa gulung pelekat Jabatan Kastam Diraja Malaysia yang palsu dan dua mesin gerudi. Kesemua rampasan dibuat (termasuk arak) bernilai RM9.55 juta,” katanya dalam sidang media di kilang berkenaan di sini hari ini.

Abd Rahim berkat, premis digunakan dipercayai disewa dan arak dihasilkan pula dipasarkan ke seluruh negeri ini.

“Siasatan masih dijalankan di bawah Seksyen 135(1) Akta Kastam 1967 dan Seksyen 76 Akta Eksais 1976 untuk mengenal pasti lokasi asal sindiket mendapatkan barangan mentah bagi menghasilkan arak tiruan berkenaan selain mengesan individu lain yang turut terbabit,” katanya.

Menurutnya, bermula 1 Januari hingga 10 Mei tahun ini, PGA telah menjalankan sebanyak 52 serbuan Op Kontraban di Johor, Melaka, Negeri Sembilan, Selangor dan Kuala Lumpur dan menahan seramai 118 individu berumur antara 23 hingga 64 tahun selain merampas pelbagai barangan seperti rokok, minuman keras, dadah dan mercun bernilai keseluruhan kira-kira RM27 juta. – Bernama


Kes COVID-19 melonjak di India, 80,000 jangkitan dalam seminggu

NEW DELHI, 20 Zulkaedah 1443H, Isnin – Jangkitan wabak COVID-19 kembali meningkat di India, dengan hampir 80,000 kes baharu direkodkan sejak seminggu lalu.

Jumlah kes aktif meningkat hampir 60 peratus dalam tempoh tujuh hari lepas, tetapi kementerian kesihatan negara itu menolak kemungkinan mengenai gelombang COVID-19 keempat, lapor Xinhua.

Menurut angka rasmi yang dikeluarkan Kementerian Kesihatan Persekutuan pada Isnin, 12,781 kes baharu telah direkodkan di seluruh negara, menjadikan jumlah kes setakat ini mencecah 43,309,473.

Ini merupakan hari keempat berturut-turut kes baharu melebihi 12,000 setiap hari, dan 18 kematian direkodkan akibat wabak itu, menjadikan jumlah korban setakat ini mencecah 524,873.

Delhi sekali lagi kekal menjadi antara negara paling teruk terjejas akibat pandemik COVID-19, dengan 1,530 jangkitan baharu direkodkan pada petang Ahad.

Setakat ini, terdapat 76,700 kes aktif dengan peningkatan sebanyak 4,226 kes dalam tempoh 24 jam lalu.

Seramai 42,707,900 orang telah sembuh dan dibenarkan keluar dari hospital, dengan 8,537 daripadanya dibenarkan keluar dalam tempoh 24 jam yang lalu. – Bernama


Dominasi UMNO dalam PN akan kembalikan ‘zaman dahulu’

BANGI, 8 Zulhijjah 1441H, Rabu – Parti-parti Melayu perlu menghentikan pendekatan dominasi sesama sendiri, sebaliknya mengamalkan konsensus bagi mengelakkan perpecahan.

Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman percaya isu dominasi kini sedang berlaku di dalam Perikatan Nasional (PN).

Beliau berkata, UMNO melihat bilangan kerusi sebagai penentu parti mana yang membuat keputusan dan hanya parti mana perlu mengikut.

“Dominasi UMNO dalam PN akan mengembalikan zaman dahulu. Zaman masa depan di tangan ‘warlord’.

“Dominasi boleh dikendalikan jika PN ambil pendekatan konsensus. Konsensus ertinya keputusan penting perlu mendapat persetujuan semua parti,” katanya dalam kenyataan, hari ini.

Bukan hanya UMNO, Ustaz Mohd Hazizi berkata, dalam konteks Gagasan Sejahtera juga menggunakan pendekatan sama oleh PAS, yang mana parti tiada kerusi dikira sebagai penumpang semata-mata, sedangkan maslahah umat perlu dibincangkan dengan penglibatan semua parti Melayu.

“Pendekatan konsensus sepatutnya diamalkan sesama parti-parti Melayu. Sebaliknya mereka mengamalkannya dengan parti Cina seperti MCA.

“Jika MCA berkeras, mereka akan tunduk. Konsensus BN (Barisan Nasional) satu kemestian,” katanya.

Beliau berkata, pendekatan dominasi menyebabkan UMNO tidak boleh ditegur dan disekat salah guna kuasa pemimpinnya sebelum Pilihan Raya Umum Ke-14 (PRU14), sehingga membawa kejatuhan politik Melayu.

Oleh sebab itu, ia telah menaikkan parti tamak haloba, DAP dan puak liberal, termasuk isu Sijil Peperiksaan Bersepadu (UEC), sekolah vernakular, tanah rizab Melayu serta semua dasar baik gagal, katanya.

“Gagal kerana tiada ‘check and balance’ atau audit dalaman setara sesama parti dan NGO Melayu, kecuali melalui medan pilihan raya terbuka yang mengundang penyertaan parti cauvinis untuk sama mengambil laba daripada kejatuhan parti Melayu.

“Jika pendekatan dominasi dalam kalangan parti Melayu ini kekal, saya menjangkakan fenomena perpecahan intra dan inter parti Melayu akan berterusan dan umat Melayu akan terus melemah,” katanya.


Roket Russia bedil pangsapuri 15 tingkat Ukraine

KYIV, 10 Zulhijjah 1443H, Ahad – Roket Russia membedil bandar Chasiv Yar di timur Ukraine, memusnahkan bangunan pangsapuri lima tingkat dan membunuh sekurang-kurangnya 15 orang.

Gabenor wilayah Donetsk, Pavlo Kyrylenko berkata, kira-kira 20 orang terperangkap dalam runtuhan berkenaan.

Katanya, bandar yang mempunyai kira-kira 12,000 penduduk itu dibedil roket Uragan Russia, yang ditembak daripada sistem bawaan trak.

Wilayah Donetsk adalah salah satu daripada dua wilayah bersama Luhansk yang membentuk wilayah Donbas, di mana pemberontak pemisah memerangi tentera Ukraine sejak 2014.

Minggu lalu, Russia menawan bandar Lysychansk, kubu kuat terakhir penentangan Ukraine di Luhansk.

Selepas rampasan Lysychansk, beberapa penganalisis meramalkan tentera Moscow mungkin akan mengambil sedikit masa untuk berkumpul semula.

Gabenor Luhansk, Serhiy Haidai bagaimanapun berkata, setakat ini tidak ada operasi terhenti yang diumumkan musuh. – Agensi


Khaled Nordin kata kemasukan pelarian Rohingya ke IPT dibuat berdasarkan kelayakan

BANGI, 3 Zulhijjah 1444H, Khamis – Pengambilan pelarian Rohingya untuk melanjutkan pengajian di Institusi Pengajian Tinggi (IPT) tidak dibuat sewenang-wenangnya tetapi berdasarkan kelayakan dengan tempat yang terhad, demikian kata Datuk Seri Mohamed Khaled Nordin.

Menteri Pengajian Tinggi itu berkata, sekiranya etnik ini berkelayakan dan mampu membayar maka mereka boleh memohon untuk melanjutkan pengajian di IPT dalam bidang tertentu dengan tempat yang terhad.

“Tidak semua etnik Rohingya seperti yang kita lihat di luar, ada di antara mereka yang berkelayakan. Malaysia sebuah negara yang ramai pelajar antarabangsa datang untuk belajar, jadi ada antaranya Rohingya.

“Sekiranya dia (Rohingya) berkelayakan, boleh bayar, mereka boleh memohon melanjutkan pelajaran ke IPT dalam bidang tertentu dengan tempat yang terhad. IPTS memang terbuka.

“IPT ini bukan ambil semua (Rohingya) masuk semua universiti, tidak. Situasi ini bukan berniaga di tepi jalan, hendak masuk ke universiti kena ada kelayakan merit, bukan semua orang boleh,” katanya seperti dilapor akhbar tempatan.

Sebelum ini, kenyataan Mohamed Khaled Nordin yang tidak menghalang pelarian Rohingya melanjutkan pengajian di institusi pengajian tinggi (IPT) tempatan memberi pelbagai persepsi masyarakat yang bimbang bakal mengancam kedaulatan negara.

Terdahulu, dilaporkan bahawa peluang melanjutkan pengajian untuk pelarian itu akan dibiayai menerusi sumbangan Dana Qatar Untuk Pembangunan yang diterima sebelum tahun 2020, berjumlah AS$50 juta (RM231 juta).

Mengulas lanjut, Mohammed Khaled berkata, persepsi masyarakat perlu diperbetulkan terhadap isu peluang pelarian Rohingya menyambung pengajian di IPT.

“Tiada apa yang hendak ditakutkan, alangkah indahnya kita ini menjadikan etnik Rohingya manusia.

“Takkan kita tiada sifat insani, kita ini hendak jadikan dia berjaya. Dia Islam, dia kalau balik negara dia akan dibunuh, jadi kalau kita dapat lahirkan dia etnik berjaya, dia boleh betulkan masyarakat dia,” katanya.


Video tular azan dalam ritual agama bukan di Malaysia: MCMC

KUALA LUMPUR, 22 Jamadilakhir 1444H, Ahad – Suruhanjaya Komunikasi dan Multimedia Malaysia (MCMC) mengesahkan klip video tular berdurasi 2 minit 27 saat yang memaparkan seorang lelaki sedang melaungkan azan dalam ritual keagamaan, bukan berasal dari Malaysia.

Semakan MCMC mendapati video berkenaan berasal dari luar negara yang ditularkan semula seolah-olah berlaku di Malaysia.

“Pihak MCMC menegaskan video sedemikian dilihat sebagai satu kandungan yang mengancam serta boleh mengundang ketegangan antara masyarakat pelbagai kaum dan agama di negara ini,” menurutnya dalam kenyataan hari ini.

Sehubungan itu, MCMC mengingatkan orang ramai supaya tidak menyebarkan kandungan berkenaan kerana dikhuatiri boleh menggambarkan konteks tidak tepat serta boleh digunakan individu atau pihak tidak bertanggungjawab dalam melakukan provokasi antara agama di Malaysia.

MCMC turut meminta orang ramai agar tidak menokok tambah kapsyen bersifat spekulatif dan provokatif, selain diminta untuk menyalurkan atau melaporkannya kepada pihak berkuasa untuk perhatian dan tindakan selanjutnya.

“Orang ramai juga diingatkan untuk sentiasa cakna, berhati-hati dan elakkan daripada memuat naik sebarang kandungan yang boleh menyentuh sensitiviti agama demi keharmonian dalam negara,” menurut kenyataan itu.

Penyebaran kandungan berbaur provokasi dengan niat menyebabkan ketidakharmonian, perpecahan, kebencian, prejudis terhadap mana-mana kaum atau agama boleh menjadi kesalahan di bawah Kanun Keseksaan (Akta 574), yang boleh dikenakan hukuman denda atau penjara, atau kedua-duanya sekali jika sabit kesalahan.-  Bernama


Negara tanggung hutang besar angkara pemimpin dulu tak amanah: Muhyiddin

BANGI, 2 Syaaban 1443H, Sabtu – Disebabkan penyelewengan dan rasuah dilakukan pemimpin-pemimpin terdahulu, negara kini terpaksa menanggung beban hutang yang besar.

Perkara itu didedahkan Pengerusi Perikatan Nasional (PN), Tan Sri Muhyiddin Yassin sambil menjelaskan, beban hutang terus ditanggung sehingga kini dan perkembangan itu menyukarkan Malaysia untuk terus melangkah ke hadapan.

Bekas Perdana Menteri itu berkata, semuanya berpunca daripada kepimpinan terdahulu yang tidak amanah dan tiadanya integriti.

“It’s all about leadership’…ini soal nilai-nilai kepimpinan yang mesti ada integriti, saya tak nak sebut pasal masalah kewangan negara lebih-lebih lagi terima legasi hutang daripada kerajaan terdahulu.

“Malu apa bosku, (Malaysia) dikenali dunia sebagai negara korup, harta negara berpuluh bilion ringgit dirompak, sampai hari ini kita warisi isu besar yang belum dapat diselesaikan sehingga kini,” katanya.

Sebelum ini tegas beliau, Malaysia antara negara paling maju di rantau ini mengatasi Vietnam dan Thailand.

Malah, satu ketika dahulu Korea Selatan datang ke Malaysia untuk mencontohi usaha kerajaan dalam menangani kemiskinan tetapi kini negara-negara tersebut lebih maju.

Dalam pada itu, beliau berkata, sekiranya PN menang Pilihan Raya Negeri (PRN) Johor, gabungan itu merancang untuk merangka satu pelan pembangunan untuk tempoh 10 tahun bagi membangunkan negeri ini.

Tegas beliau, pelan tersebut tidak akan dibuat secara sambil lewa sebaliknya akan melibatkan pakar-pakar dalam bidang berkaitan.


Henti rundingan jika Russia bunuh rakyat di Mariupol: Ukraine

KYIV, 22 Ramadan 1443H, Ahad – Ukraine memberi amaran menarik diri daripada sebarang rundingan dengan Russia jika penduduk di Mariupol dicederakan atau dibunuh dan referendum diadakan di wilayah yang diduduki.

“Jika rakyat kita di Mariupol terbunuh dan jika referendum palsu diadakan di wilayah yang diduduki, Ukraine akan menarik diri daripada sebarang rundingan,” tegas Presiden Ukraine, Volodymyr Zelenskyy pada konvensyen di ibu negara, semalam.

Zelenskyy berkata, semua jenis perbincangan yang akan diadakan harus tertumpu hanya kepada keputusan konkrit.

Katanya, Ukraine akan mengambil balik semua wilayah yang diduduki sementara, sebaik sahaja negara itu mempunyai senjata mencukupi.

Zelenskyy berkata, setakat ini Turki menunjukkan hasrat untuk menjadi orang tengah yang memimpin rundingan antara kedua-duanya.

“Turki dengan jelas menyatakan bahawa ia mahu dan bersedia untuk menjadi antara negara penjamin,” katanya.

Malah, Setiausaha Negara Amerika Syarikat (AS), Antony Blinken dan Setiausaha Pertahanan, Lloyd Austin akan ke Kyiv untuk mengadakan perbincangan denganya, kata Zelenskyy.

Beliau turut mendakwa bahawa negaranya akan diterima masuk ke dalam Pertubuhan Perjanjian Atlantik Utara (NATO).

“Adalah satu kesilapan besar untuk tidak memasukkan Ukraine dalam NATO. Keahlian kami dalam NATO akan mengukuhkan pakatan, ia akan menjadi jaminan bahawa Russia tidak akan memulakan perang. Ini adalah kesilapan strategik,” katanya.

Sehingga kini, sekurang-kurangnya 2,435 orang awam terbunuh dan 2,946 cedera di Ukraine sejak perang bermula 24 Februari, menurut anggaran Pertubuhan Bangsa-Bangsa Bersatu (PBB). – Agensi


Suara rakyat tak lagi bernilai jika ada isu ‘beli’ Ahli Parlimen

BANGI, 30 Zulhijjah 1442H, Isnin – Usul undi percaya kepada Tan Sri Muhyiddin Yassin pada sidang Parlimen, September ini dijangka membuka ruang kepada pihak kerajaan dan pembangkang untuk melakukan ‘tawar-menawar’ politik.

Walaupun kerajaan Perikatan Nasional (PN) bertegas masih mempunyai sokongan majoriti Ahli Parlimen, tindakan Perdana Menteri itu dilihat sebagai ‘delay tactic’ untuk terus mentadbir.

Penganalisis politik, Dr Ilyas Abdullah menegaskan, seandainya tindakan ‘membeli’ Ahli Parlimen – seperti didakwa berlaku – untuk mendapatkan kuasa pemerintahan menjadi norma baharu politik negara, maka suara rakyat yang diterjemahkan melalui pilihan raya tidak lagi bernilai.

“Sebaliknya, ia bertukar menjadi suara elit politik yang galak mencatur masa depan politik negara.

“Kata-kata keramat ‘daripada rakyat untuk rakyat’ juga sudah tidak relevan lagi berdasarkan senario politik semasa,” katanya menulis di Berita Harian hari ini.

Mengulas mengenai pendirian UMNO menarik sokongan terhadap PN, Pensyarah Kanan Fakulti Sains Pentadbiran dan Pengajian Polisi, Universiti Teknologi MARA (UiTM) Raub itu berkata, ia sekali gus membawa polemik baharu berkait kestabilan kerajaan dan keabsahannya.

Katanya, perebutan tampuk kuasa tidak terhenti di situ apabila pimpinan Pakatan Harapan (PH) dalam satu sidang media tergempar baru-baru ini, mengumumkan sudah mendapat majoriti kukuh daripada Ahli Parlimen untuk membentuk kerajaan serta mendakwa kerajaan PN sudah tumbang.

“Kepemimpinan UMNO diterajui Datuk Seri Dr Ahmad Zahid Hamidi, turut menjelaskan pendirian ramai Ahli Parlimen parti itu dan BN yang selaras kenyataan PH itu.

“Bagaimanapun, beberapa Ahli Parlimen PN termasuk UMNO dan BN menyangkal dakwaan terbabit dan dikatakan masih berdiri teguh bersama kepemimpinan Perdana Menteri, sekali gus menyangkal dakwaan terbabit.

“Hakikatnya, semua tindakan ini memberikan impak begitu besar kepada kestabilan politik dan juga imej negara,” katanya.

Katanya lagi, dalam praktis biasa, pihak yang terbukti mendapat majoriti boleh mentadbir negara.

“Bagaimanapun, dakwaan mempunyai majoriti sebaliknya disangkal pula pihak yang dikatakan sudah memberikan sokongan terhadap beliau,” katanya.


Masuk akalkah tiada pihak sedar 5,589 kilang haram di Selangor?

BANGI, 18 Rabiulawal 1442H, Rabu – Masuk akalkah sejumlah 5,589 kilang yang beroperasi secara haram di Selangor tetapi tiada pihak yang sedar?

Adakah Exco kerajaan negeri dan wakil rakyat tidur atau ada pihak telah ‘menyuap’ pihak berkuasa sehingga semuanya tutup mulut?

Demikian persoalan yang ditimbulkan Presiden Ikatan Muslimin Malaysia (ISMA), Haji Aminuddin Yahaya susulan laporan mengenai kewujudan lebih 5,000 kilang tanpa kebenaran yang beroperasi di Selangor.

Beliau kesal apabila isu di Selangor timbul ketika mana kes membabitkan pekebun durian Musang King haram di Raub, Pahang masih belum selesai.

“Dan trend kedua-dua isu ini sama sahaja, iaitu ada politikus yang memegang kuasa mempertahankannya dan ‘yang haram bakal dihalalkan’.

“Apalah malangnya nasib kita semua rakyat marhaen biasa,” katanya dalam kenyataan, hari ini.

Semalam, media melaporkan sebanyak 5,589 kilang tanpa kebenaran dikesan beroperasi di seluruh Selangor dengan 869 daripadanya berada di sekitar sungai.

Exco Kerajaan Tempatan, Pengangkutan Awam dan Pembangunan Kampung Baru negeri, Ng Sze Han berkata, daripada 869 kilang tanpa kebenaran di sekitar sungai, sebahagian besarnya terletak di hilir sungai atau selepas muka sauk loji rawatan air (LRA).

Sze Han berkata, kilang berkenaan mempunyai lesen perniagaan sementara tetapi belum memenuhi syarat teknikal seperti status tanah, pengezonan atau kebenaran merancang, sekali gus menafikan ia menjalankan aktiviti haram.

Susulan itu, Sze Han berkata, kerajaan negeri berpandangan kilang tanpa kebenaran wajar diberi peluang dan disebabkan itu, Program Pemutihan Kilang Tanpa Kebenaran yang ditukar nama kepada Program Pematuhan Syarat dan Penguatkuasaan Kilang Tanpa Kebenaran Selangor dilanjutkan sehingga 31 Disember ini.

Kecewa dengan lanjutan itu, Aminuddin mempersoalkan bagaimana semua kilang terbabit boleh menjalankan operasi tanpa kelulusan sehingga sekarang.

“Kenapa tidak ada tindakan awal diambil? Apakah pihak PBT (pihak berkuasa tempatan) tak tahu atau sengaja mendiamkan diri?

“Kalau ada elemen rasuah kenapa SPRM (Suruhanjaya Pencegahan Rasuah Malaysia) tidak ambil tindakan? Jabatan Alam Sekitar pula bagaimana? Mustahil juga Menteri Besar tidak tahu perkara ini,” soalnya lagi.

Beliau berkata, walaupun operasi semua kilang berkenaan terbongkar, kerajaan negeri seolah-olah tidak malu mempertahankan mereka.

“Tidak hairanlah Selangor selalu tiada air disebabkan pencemaran. Entah berapa ratus juta kerajaan harus tanggung untuk pulih keadaan sedangkan pihak pengilang duduk bersenang-lenang mengaut keuntungan.

“Oleh itu, saya menyeru rakyat untuk menolak pemimpin-pemimpin rakus dan tidak berintegriti yang ada pada hari ini dan pilihlah pemimpin yang betul-betul amanah dan bekerja untuk kepentingan rakyat bukan perut sendiri,” katanya.


Era politik Anwar Ibrahim sudah berakhir

Oleh Ainul Illia Meor Suzurudin

BANGI, 20 Jamadilakhir 1442H, Selasa – Mahu mengakui kenyataan ataupun tidak, karier politik Ketua Pembangkang, Datuk Seri Anwar Ibrahim pada hakikatnya sudah berakhir, tegas pemerhati politik, Ustaz Ir Ts Mohd Khoushaini Mohd Naim.

Beliau mendakwa, Presiden Parti Keadilan Rakyat (PKR) itu yang mencecah usia 74 tahun ini sudah tidak lagi relevan dalam arena politik semasa.

Ini kerana, dakwanya, Malaysia memerlukan pemimpin muda yang berwibawa untuk mengangkat agenda Melayu Islam seperti dikehendaki Perlembagaan agar kestabilan politik, ekonomi dan sosial dapat dicapai di era revolusi industri 4.0 kini.

“Saya berpandangan karier politik Anwar sudah berakhir, cukuplah beliau melobi di sana dan sini, dibimbangi negara tergadai kerana kepentingan peribadi,” dakwanya ketika dihubungi Ismaweb.net, hari ini.

Beliau juga turut senada dengan pandangan Tun Dr Mahathir Mohamad yang berpendapat, bahawa Anwar tidak akan mendapat sokongan orang Melayu kerana beliau dikenali sebagai seorang tokoh membawa pegangan politik liberal.

“Ya betul, Anwar hanyalah tokoh yang diangkat oleh pemain-pemain liberal dan multi racial yang mahu mengubah identiti negara ini.

“Kemerdekaan telah menyelamatkan Malaysia daripada menjadi sebuah negara republik. Namun, usaha untuk mengubah identiti Melayu Islam negara ini masih berterusan melalui agenda Islam liberal, liberal demokratik dan ‘Malaysian Malaysia’.

“Jadi beliau amat tidak sesuai untuk rakyat Malaysia yang masih menyokong Melayu Islam, demi kestabilan negara,” dakwanya lagi.

Dakwaan yang dibuat Anwar bahawa dirinya cukup sokongan majoriti untuk dipilih sebagai Perdana Menteri pernah dilakukan pemimpin terbabit beberapa kali.

Mengimbau peristiwa pada 2008, bekas Menteri Kewangan berkenaan mendakwa mempunyai sokongan yang mencukupi dalam kalangan Ahli Parlimen, selepas kerajaan diterajui Tun Abdullah Ahmad Badawi ketika itu hanya meraih majoriti tipis.

Bagaimanapun, Dr Mahathir berkata, dakwaan ‘manis’ itu langsung tidak mempunyai asas.

Perkara itu kembali berulang beberapa kali pada tahun lalu selepas Tan Sri Muhyiddin Yassin menaiki takhta menjadi Perdana Menteri dalam apa yang disifatkan pembangkang sebagai kerajaan ‘pintu belakang’.

Dalam satu sidang media khas pada 23 September tahun lalu lepas, Anwar dilaporkan sebagai berkata, beliau sudah mempunyai jumlah sokongan yang disifatkan ‘kukuh dan meyakinkan’ untuk menjadi Perdana Menteri baharu.

Beliau kemudian diperkenan mengadap Agong pada 13 Oktober, dan telah mempersembahkan dokumen didakwa mengandungi butiran sokongan majoriti Ahli Parlimen yang diperlukan.

Bagaimanapun, Datuk Pengelola Bijaya Diraja Istana Negara, Datuk Ahmad Fadil Shamsuddin dalam kenyataan susulan berkata, Anwar tidak mempersembahkan senarai nama Ahli-ahli Parlimen yang didakwa menyokong beliau.

Sementara itu, awal tahun ini pula, susulan proklamasi darurat, beliau mencadangkan semua Ahli Parlimen untuk menghantar surat kepada Yang di-Pertuan Agong bagi memohon perkenan seri paduka membatalkan proklamasi darurat dan menitahkan sidang Parlimen diadakan secepat mungkin.

Anwar berkata, beliau sudah menghantar surat kepada semua Ahli Parlimen supaya mereka berbuat demikian dalam kadar segera.

Pada 25 Januari lalu pula, Pengerusi Pakatan Harapan (PH) itu memfailkan kebenaran untuk memulakan semakan kehakiman bagi mencabar keputusan kerajaan untuk mengisytiharkan darurat.


Tangguh pendaftaran: ‘Menteri KPT Sila Letak Jawatan’

BANGI, 15 Safar 1442H, Sabtu – Tanda pagar ‘Menteri KPT Sila Letak Jawatan’ menjadi trending di Twitter susulan tindakan Kementerian Pengajian Tinggi (KPT) mencadangkan Institusi Pengajian Tinggi (IPT) menangguhkan pendaftaran pelajar baharu dan lama bagi sesi Oktober ini.

Semalam KPT memaklumkan, keputusan itu perlu dibuat demi kesejahteraan dan keselamatan semua pihak, susulan peningkatan kes COVID-19 ketika ini.

Menurut KPT, semua urusan pendaftaran pelajar boleh dilakukan secara dalam talian, termasuk sesi pengajaran dan pembelajaran, sehingga ada pengumuman mengenainya dilakukan.

Bagaimanapun rata-rata netizen kesal apabila saranan itu diumumkan pada saat akhir yang didakwa menyusahkan pelajar dan keluarga mereka khususnya yang melakukan penerbangan dari Sabah dan Sarawak.

“Sungguh menyedihkan apabila kerajaan tidak melakukan apa-apa sehingga rakyat harus menangani perkara ini sendiri.

“Terima kasih untuk mereka yang menghulurkan bantuan. #SiswaJagaSiswa # MenteriKPTsilaletakjawatan,” demikian kata Muhdluqman.

Sementara PaigeOffficial mendakwa menteri pendidikan sekarang ini tidak bertimbang rasa terhadap pelajar.

“Mereka mesti membayar ganti rugi pelajar tidak kira atas alasan apa sekalipun, pelajar tidak kaya. Sudah tiba masanya KPT kita sekarang berundur. #MenteriKPTsilaletakjawatan,” tegasnya.

Pengguna Twitter dikenali sebagai Eresbella turut menggesa Menteri Pengajian Tinggi, Datuk Dr Noraini Ahmad meletakkan jawatan atas alasan tidak pernah mempertimbangkan hak mahasiswa.

“Anda tidak pernah memberi manfaat kepada kami, anda hanya menyusahkan kami, #MenteriKPTsilaletakjawatan,” tulisnya.

Aynaally pula menggesa Perdana Menteri, Tan Sri Muhyiddin Yassin mengarahkan Noraini meletakkan jawatan susulan daripada kecaman yang diterima.

“Daripada awal lagi beliau gagal menangani isu membabitkan KPT. Beliau boleh letak jawatan dan terus bermain Tik Tok,” katanya.

Bagaimanapun, hari ini, Datuk Noraini dalam satu kenyataan di Facebook memohon maaf atas kesulitan yang berlaku kepada para pelajar.

Katanya, beliau mengambil maklum rintihan dan keluhan pelajar serta ahli keluarga mereka susulan keputusan pihak IPT menangguhkan pendaftaran fizikal.

“Saya berharap pihak IPT dapat bersikap wajar, bertimbang rasa dan munasabah dalam menguruskan segala hal yang berbangkit berhubung penangguhan ini,” katanya.


Kerana selisih faham, kanak-kanak 9 tahun gantung diri

KULAI, 4 Ramadan 1442H, Jumaat – Akibat selisih faham, seorang kanak-kanak perempuan berusia sembilan tahun dipercayai menggantung dirinya di kediaman keluarga di Flat Temenggong, di sini petang semalam.

Ketua Polis Daerah Kulai, Superintenden Tok Beng Yeow berkata, pihaknya menerima panggilan berhubung kejadian itu pada jam 3.30 petang.

Menurutnya, siasatan awal mendapati kanak-kanak perempuan itu berbuat demikian dipercayai kerana perselisihan faham antara keluarga.

“Setibanya di lokasi, mangsa telah diturunkan oleh ahli keluarga daripada tempat asal.

“Mangsa dipercayai menggantung diri menggunakan kain pelikat,” katanya seperti dilapor media tempatan hari ini.

Beng Yeow berkata, pihak hospital yang tiba kira-kira pada jam 4.45 petang kemudian mengesahkan mangsa telah meninggal dunia sebelum dibawa ke Hospital Sultanah Aminah untuk bedah siasat.

“Hasil bedah siasat mendapati tiada kesan kecederaan fizikal dan mangsa disahkan mati kerana ‘hanging’,” katanya sambil menambah kes itu diklasifikasikan sebagai mati mengejut.


Maulidur Rasul ingatkan ummah terus perjuangan risalah kenabian, bukan sekadar upacara

SAMBUTAN Maulidur Rasul mestilah jangan sekali-kali dipisahkan dengan perjuangan Rasulullah SAW iaitu menegakkan sistem Allah SWT dalam mengatur kehidupan individu, keluarga, masyarakat, negara dan dunia menggantikan sistem-sistem yang dicipta oleh manusia yang tidak lekang daripada unsur kepentingan diri dan kelompok.

Kegagalan dalam memahami tujuan sebenar sambutan maulid ini akan menyebabkan masyarakat ditenggelami serta lemas dalam perbincangan akademik yang kadang-kadang berlanjutan kepada perbahasan yang keluar daripada adab yang diperjuangkan oleh Nabi SAW.

MIUS berpandangan sambutan maulid boleh disambut dengan mengingatkan umat Islam untuk meneruskan perjuangan risalah kenabian bukan sekadar sambutan secara upacara sahaja yang mengorbankan banyak masa, wang dan tenaga tanpa mengubah keadaan umat dan kedaulatan Islam.

Wallaha’lam Bissawab.

Pengerusi Majlis Ulama Isma (MUIS)
Dato Zamri bin Hashim


PH terbuka bekerjasama dengan parti lain

SHAH ALAM, 14 Jamadilawal 1442H, Selasa – Pakatan Harapan (PH) terbuka untuk bekerjasama dengan mana-mana ahli politik termasuk bekas perdana menteri Tun Dr Mahathir Mohamad asalkan patuh kepada prinsip gabungan parti itu.

Pengerusi PH Datuk Seri Anwar Ibrahim berkata mana-mana pihak yang diundang untuk bekerjasama dengan pakatan berkenaan tidak harus membawa agenda peribadi atau meneruskan ‘kebobrokan’ lama mereka.

“Itu terserah kepada PH (mengundang Dr Mahathir menyertai PH). Siapa pun kita boleh undang tapi (perlu) patuh kepada prinsip gabungan PH,” katanya kepada pemberita selepas merasmikan Majlis Pelancaran Buku ‘100 Esei Seni dan Sastera Era Reformasi 2008-2011’, di sini, hari ini.

Beliau berkata demikian bagi mengulas sama ada perancangan PH untuk mewujudkan gabungan besar politik pembangkang akan melibatkan penyertaan Dr Mahathir dan parti lain.

“Ini perkara pokok harus kita tangani… apakah perubahan yang kita usulkan mampu beri keyakinan kepada rakyat bahawa kita lebih serius untuk menyelesaikan masalah pemacuan ekonomi, keadilan bagi rakyat dan mengatasi masalah kemiskinan,” katanya. – Bernama


Cadang pinda Akta DBPA tingkat kesedaran bahasa kebangsaan

KUALA LUMPUR, 14 Zulkaedah 1441H, Isnin – Cadangan Dewan Bahasa dan Pustaka (DBP) supaya kerajaan meminda Akta DBP dilihat mampu meningkatkan kesedaran orang ramai dalam penggunaan bahasa Melayu dengan lebih bertanggungjawab.

Menurut Persatuan Penterjemah Malaysia (PPM), pindaan yang dicadangkan bagi membolehkan DBP mengambil tindakan undang-undang terhadap pihak yang tidak menghormati bahasa kebangsaan itu juga dapat memperkasa bahasa Melayu sebagai bahasa kebangsaan dan satu daripada bahasa utama dunia.

“Selaras dengan fungsinya sebagai bahasa kebangsaan dan bahasa pemersatuan rakyat, bahasa Melayu perlulah diangkat dalam semua bidang termasuk pentadbiran, pendidikan, undang-undang, media dan sebagainya melalui penguasaan bahasa secara tegas, berkesan dan berterusan.

“Melalui komitmen kerajaan dalam meminda Akta DBP itu, kami yakin semua pihak akan akur kepada penggunaan bahasa Melayu sebagai bahasa kebangsaan dalam semua ranah kehidupan, secara lebih bertanggungjawab,” menurut PPM dalam kenyataan hari ini.

Menurutnya, penguatkuasaan undang-undang merupakan satu daripada langkah bagi mengawal selia serta memastikan penggunaan bahasa yang betul, jitu dan bermutu selain menimbulkan kesedaran dalam masyarakat berbilang kaum tentang wujudnya bahasa kebangsaan yang termaktub dalam Perlembagaan Persekutuan.

PPM turut bersedia menggalas tanggungjawab bersama DBP bukan sahaja dalam memartabatkan bahasa Melayu sebagai bahasa utama negara, malah sehingga ke peringkat antarabangsa, setanding bahasa utama lain di dunia. =-Bernama


‘Guru boleh maklum jika ada masalah untuk kembali bertugas’

PUTRAJAYA, 6 Jamadilakhir 1442H, Selasa  – Mana-mana guru yang menghadapi kesulitan untuk kembali bertugas terutama ke Sabah dan Sarawak diminta untuk memaklumkan kepada ketua jabatan masing-masing.

Menteri Pendidikan, Dr Mohd Radzi Md Jidin berkata, perkara itu bagi memudahkan urusan pentadbiran di sekolah dan institusi pendidikan.

“Kami sedar ada dalam kalangan guru dan pensyarah di institusi pendidikan bawah Kementerian Pendidikan (KPM) yang akan kembali ke stesen tempat bertugas masing-masing di Sabah dan Sarawak berdepan dengan kesulitan kerana perubahan jadual penerbangan.

“Saya dimaklumkan KPM telah mengeluarkan surat pemakluman berhubung pergerakan guru dan pensyarah untuk kembali ke stesen tempat bertugas.

“Surat tersebut menyatakan agar Ketua Jabatan memberikan pertimbangan sewajarnya kepada guru dan pensyarah yang terkandas atas faktor di luar kawalan,” katanya menerusi hantaran di Facebook hari ini.

Radzi berkata, guru dan pensyarah berkenaan diminta menghubungi ketua jabatan masing-masing untuk memastikan kelancaran urusan pentadbiran.

“Bagi guru dan pensyarah yang terkandas, maklumkan segera kepada Ketua Jabatan anda untuk memudahkan urusan pentadbiran di sekolah dan institusi pendidikan.

“KPM sentiasa komited untuk melakukan yang terbaik,” katanya.


11 aduan rasuah, salah guna kuasa sejak kempen PRU15

BANGI, 17 Rabiulakhir 1444H, Sabtu – Suruhanjaya Pencegahan Rasuah Malaysia (SPRM) menerima 11 maklumat serta aduan berkaitan rasuah dan salah guna kuasa sejak kempen Pilihan Raya Umum ke-15 (PRU15) yang bermula 5 November lalu.

Ketua Pesuruhjaya SPRM, Tan Sri Azam Baki berkata, maklumat yang diterima melalui bilik gerakannya itu akan dikaji dan diteliti untuk siasatan di bawah akta SPRM.

Katanya, setakat ini lebih kurang 11 maklumat dan aduan yang diterima oleh bilik gerakan di seluruh negara sejak (hari) penamaan calon.

“Ada laporan yang dibuat secara bersemuka, ‘pick up’ dari media dan sebagainya.

“Jadi mana-mana maklumat yang diterima dalam saluran yang betul, kita akan ambil maklum dulu sebelum kita kaji.

“Mana-mana yang ada asas, kita akan jalankan siasatan di bawah akta kita… bukan semua kerana kadang-kadang maklumat ini hanya cakap-cakap sahaja,” katanya seperti dipetik media tempatan hari ini.

Terdahulu, SPRM melancarkan bilik gerakan di seluruh negara bagi orang ramai menyalurkan maklumat serta aduan berkaitan perbuatan rasuah dan salah guna kuasa yang berlaku pada PRU15.

Semua bilik gerakan di bawah agensi itu beroperasi 24 jam mulai Sabtu lalu hingga 19 November ini dan boleh dihubungi menerusi talian Ibu Pejabat SPRM di 03-889110372 serta pejabat negeri.


PAS tangguh dulu perjuangan RUU 355

BANGI, 6 Jamadilakhir 1442H, Selasa – PAS memutuskan untuk menangguhkan dahulu ‘perjuangan’ bagi melaksanakan Rang Undang-undang Mahkamah Syariah (Bidang Kuasa Jenayah) (Pindaan) 2016, atau lebih dikenali sebagai RUU 355.

Tindakan itu bagi menyelesaikan hal lebih penting ketika ini iaitu darurat.

Bagaimanapun, Presiden PAS, Datuk Seri Abdul Hadi Awang menegaskan, perjuangan parti itu untuk melaksanakan undang-undang berkenaan tidak pernah terhenti.

“Sekarang ini kita perlu tangguhkan (gesaan untuk laksana RUU 355) (dan) selesaikan darurat dahulu. Ini sangat penting bagi kita,” katanya seperti dilapor Sinar Harian hari ini.

Beliau berkata demikian dalam program bual bicara Minda Profesor Negara ‘Bicara Negarawan’ Masa Depan Malaysia: Ke Mana Kita? yang disiar secara langsung di Facebook Majlis Profesor Negara (MPN).

Abdul Hadi dilaporkan menjawab pertanyaan moderator, Felo MPN, Dr Muhammad Asri Mohd Ali, mengenai pendirian PAS berhubung pelaksanaan RUU 355 selepas menjadi sebahagian daripada kerajaan Perikatan Nasional (PN).

Mengulas lanjut, beliau berkata, penangguhan itu adalah kerjasama awal antara parti yang dipimpin beliau dan UMNO ketika parti itu masih menjadi kerajaan.

Keputusan itu terpaksa diambil selepas gagal mendapat majoriti mudah apabila RUU itu dikemuka untuk bacaan kali kedua di Parlimen sebelum ini, katanya.

“Majoriti mudah (untuk luluskan RUU 355) ini memerlukan undi sekurang-kurangnya lebih daripada satu.

“Malangnya dalam UMNO tidak semua sokong. Tapi (pada awalnya) kita telah berjaya bincang dengan UMNO dan UMNO bersetuju menyokong usul ini tapi bila sampai ke peringkat hendak undi, tidak cukup.

“Maka kita sekadar dapat kemuka bacaan kali yang kedua sahaja. Tidak diundi lagi. Jadi terpaksa kita tangguh,” katanya.


Cuaca panas: Perak adakan solat sunat Istisqa

IPOH, 23 Syawal 1444H, Ahad – Jabatan Agama Islam Perak (JAIPk) akan mengeluarkan arahan kepada semua masjid di Perak supaya mengadakan solat sunat istisqa bagi memohon hujan berikutan fenomena cuaca panas yang melanda negara ketika ini.

Pengarah JAIPk, Harith Fadzilah Abdul Halim berkata, arahan itu mungkin dikeluarkan esok atau dalam masa terdekat.

“Kita akan buat (solat sunat Istisqa) dalam masa terdekat sebab kita tengok awan ada nampak nak hujan pula, tetapi insya-Allah kita akan buat.

“Mungkin kita arahkan hari esok, esok saya akan keluarkan surat mungkin Selasa, Rabu kalau masih lagi cuaca begini (panas) kita akan teruskan,” katanya kepada pemberita selepas Majlis Sambutan Hari Raya Aidilfitri 2023 JAIPk bersama Persatuan Cina Muslim Ipoh di sini hari ini.

Beliau berkata demikian ketika ditanya sama ada Perak akan mengadakan solat sunat istisqa atau solat sunat meminta hujan ekoran cuaca panas ketika ini.

Pada 10 Mei, Jabatan Meteorologi Malaysia (MetMalaysia) mengeluarkan status cuaca panas tahap satu (berjaga-jaga) bagi empat kawasan di Semenanjung dan satu kawasan di Sarawak, antaranya melibatkan Hulu Perak, Kinta dan Manjung di Perak.

Tahap berjaga-jaga apabila suhu maksimum harian mencecah 35 hingga 37 darjah Celsius sekurang-kurangnya selama tiga hari berturut-turut

Sementara itu, ditanya mengenai ajaran meragukan di sebuah banglo lama terbiar di Bagan Serai, Harith Fadzilah berkata, JAIPk akan segera bertindak sekiranya menerima laporan berlakunya perkara tersebut.

“Setakat ini masih belum menerima apa-apa laporan, tetapi jika betul kejadian itu berlaku kita akan bertindak segera. Tindakan seterusnya kita akan buat siasatan, lepas itu baru kita akan kenal pasti adakah ajaran itu meragukan atau sebaliknya.

“Kita akan tengok bagaimana acara ajaran itu berjalan sebab kita akan buat kertas (laporan) untuk bawa ke jawatankuasa fatwa yang akan memutuskan sama ada ajaran itu sesat atau tidak,” katanya.

Harith Fadzilah berkata, sekiranya didapati ajaran itu bertentangan dengan agama Islam, JAIPk akan mengangkat perkara itu kepada Sultan Perak Sultan Nazrin Shah untuk digazetkan atau diwartakan sebagai ajaran yang meragukan.

Pada 3 Mei, media melaporkan sebuah banglo lama yang terbiar di Bagan Serai dipercayai dijadikan tempat menjalankan aktiviti pemujaan nombor ekor oleh pihak tidak bertanggungjawab. – Bernama


Persidangan ‘panas’ isu usul jawatan Yang Dipertua Dewan Rakyat

KUALA LUMPUR, 7 Safar 1443H, Selasa – Sesi persidangan Dewan Rakyat hari ini kecoh tengah hari ini apabila isu mengenai usul untuk menggantikan Yang Dipertua Dewan Rakyat, Datuk Azhar Azizan Harun dibangkitkan Ahli Parlimen pembangkang.

Perkara itu juga membawa kepada penggantungan dua hari RSN Rayer (PH-Jelutong) yang diarah keluar dewan selepas enggan menarik balik perkataan ‘memalukan’ yang dikeluarkan terhadap Timbalan Yang Dipertua Dewan Rakyat, Datuk Mohd Rashid Hasnon.

Perkara yang mula dibangkitkan M Kulasegaran (PH-Ipoh Barat) selepas sesi soal jawab lisan itu, bertukar hangat apabila rata-rata Ahli Parlimen blok pembangkang bangun mempersoalkan mengapa perkara itu tidak dimasukkan dalam Aturan Urusan Mesyuarat kali ini dan mendesak untuk mengetahui kenapa usul itu ditolak.

Azhar yang ketika itu mempengerusikan mesyuarat menjelaskan beliau tidak boleh menjawab perkara itu kerana ia berkaitan dirinya, dan meminta perkara itu diajukan kepada Mohd Rashid atas alasan beliau tidak akan membuat sebarang campur tangan berkaitan usul itu kerana mempunyai percanggahan kepentingan.

“Isu itu ada dibuat tetapi saya serahkan kepada Timbalan Speaker untuk buat keputusan. Saya telah menulis surat kepada semua pengusul bahawa saya tidak akan membuat apa-apa keputusan mengenainya,” katanya.

Beberapa Ahli Parlimen pembangkang turut bangun membangkitkan isu sama antaranya Ketua Pembangkang, Datuk Seri Anwar Ibrahim (PH-Port Dickson); Gobind Singh Deo (PH-Puchong) dan Datuk Ngeh Koo Ham (PH-Beruas).

Anwar ketika memohon penjelasan berhubung perkara itu, berkata: “Saya minta sekurang-kurangnya timbalan speaker sama ada (melalui) nota kepada speaker untuk baca keputusan alasan dia atau menangguhkan sekejap supaya timbalan speaker datang bagi penjelasan.”

Mohd Rashid yang kemudian menggantikan Azhar mengendalikan sesi itu, mengesahkan menerima usul secara bertulis itu dan menjelaskan perkara itu telah dijawab melalui surat kepada mereka yang mengemukakan usul dan tidak perlu dihebahkan kepada awam.

“Saya telah terima surat untuk pengosongan kerusi speaker. Ada 11 usul. Datang serentak semua dari parti Amanah. Saya rujuk kepada penasihat undang-undang dan datang lagi dua soalan dari PKR.

“Setiap yang memberikan usul tersebut telah saya jawab secara bertulis. Sila baca jawapan tersebut dan keputusan saya adalah muktamad…Saya tak perlu maklumkan kepada semua, saya jawab kepada pengusul itu sahaja,” katanya.

Jawapan Mohd Rashid itu bagaimanapun menimbulkan tidak puas hati kalangan blok pembangkang dan menyebabkan pertikaman lidah antara Mohd Rashid dan Ahli-ahli Parlimen pembangkang yang berlanjutan selama 10 minit.

Ketika pertikaman lidah itu, RSN Rayer berkata: “Timbalan Speaker, jangan salah guna kuasa. Rakyat memerhatikan anda, memalukan.”

Susulan itu, Mohd Rashid berkali-kali meminta Ahli Parlimen Jelutong menarik balik kenyataan itu, namun tidak diendahkan menyebabkan Ahli Parlimen itu diarah keluar serta digantung selama dua hari daripada menghadiri sidang Dewan Rakyat selepas dengan sengaja menimbulkan kekecohan.

“Tiga kali (amaran). Saya arahkan bentara minta Jelutong keluar sekarang…saya minta bentara jalankan tugas keluarkan Jelutong sekarang, dua hari (digantung),” katanya. – Bernama


Aung San Suu Kyi berdepan satu lagi tuduhan rasuah

JAKARTA, 29 Syawal 1442H, Khamis – Pemimpin yang digulingkan Aung San Suu Kyi berdepan satu lagi pertuduhan rasuah oleh tentera Myanmar, lapor Agensi Berita Anadolu memetik akhbar Global New Light of Myanmar pada Khamis.

Suruhanjaya Pencegahan Rasuah mendakwa Suu Kyi secara tidak sah menerima AS$600,000 dan emas daripada bekas ketua menteri Yangon.

Akhbar itu melaporkan Suu Kyi menggunakan pengaruhnya untuk menyewa tanah seluas 1.86 hektar dan bangunan di Bahan Township bagi membuka ibu pejabat Yayasan Daw Khin Kyi yang dipengerusikannya.

Suu Kyi dilaporkan didakwa di bawah Undang-Undang Anti-Rasuah seksyen 55, yang memperuntukkan hukuman penjara hingga 15 tahun jika disabitkan bersalah dan perbicaraan seterusnya dijadual pada 14 Jun.

Suu Kyi dan beberapa pemimpin lain ditahan pada 1 Februari ketika tentera merampas kuasa.

Sebelum ini, beliau berdepan beberapa pertuduhan lain antaranya memiliki walkie-talkie tanpa kebenaran, melanggar sekatan COVID-19 dan Akta Rahsia Rasmi.

Suu Kyi menafikan tuduhan itu dan menyifatkan ia bermotifkan politik.

Rampasan kuasa itu telah mencetuskan rusuhan selama berbulan-bulan dan bantahan awam, menyaksikan tentera menggunakan kekerasan sehingga meragut kira-kira 858 nyawa. – Bernama


Pejuang Selangor sedia kerjasama parti lain hadapi PRN

BANGI, 14 Jamadilawal 1444H, Jumaat – Parti Pejuang Selangor bersedia untuk bekerjasama dengan parti lain bagi menghadapi Pilihan Raya Negeri (PRN), tidak lama lagi.

Ketuanya, Harumaini Omar berkata, hasrat itu supaya pembentukan kerajaan negeri kelak lebih seimbang, stabil dan progresif dengan mengutamakan agenda rakyat berbanding kepentingan politik kepartian.

“Pejuang Selangor menzahirkan keterbukaan bagi mengadakan proses rundingan jaringan kerjasama dengan parti-parti politik mahupun mana-mana blok parti sebagai persediaan bagi PRN.

“Walaupun terbuka untuk bekerjasama namun tetap teguh berpegang kepada prinsip asas tanpa kompromi termasuk memerangi rasuah, salah guna kuasa dan kleptokrasi,” katanya dalam kenyataan, hari ini.

Harumaini menegaskan, Pejuang masih kekal untuk terus memperjuangkan Melayu tanpa menafikan mahupun menzalimi hak kaum lain.

“Pejuang Selangor beriltizam memperjuangkan gagasan bangsa Malaysia yang progresif dan dinamik di samping memupuk perpaduan kaum untuk kembalikan ekonomi Malaysia dan pembangunan Selangor yang lebih mampan,” katanya.


BN terbuka terima mana-mana parti sertai gabungan

NILAI, 12 Jamadilawal 1442H, Ahad – Timbalan Pengerusi Barisan Nasional (BN) Datuk Seri Mohamad Hasan berkata tidak ada salahnya BN menerima parti-parti lain yang berhajat menyertai gabungan berkenaan.

Beliau berkata ini kerana BN perlu mengumpulkan semula kekuatan termasuk daripada parti-parti lain yang mempunyai kelebihan tersendiri selepas kalah pada Pilihan Raya Umum (PRU) ke-14.

“Kita mesti bersifat inklusif bukannya eksklusif lagi. Maka jika ditanya pandangan peribadi saya, lebih banyak parti bersepakat di bawah payung BN itu lebih baik, kerana masing-masing mempunyai kekuatan tersendiri, dan kekuatan sedikit-sedikit ini jika dikumpulkan akan menjadi kekuatan yang besar nanti.

“Ini yang perlu kita bina dan lakukan untuk BN bina kekuatan baharu sebab BN dah kalah pada PRU14,” katanya kepada pemberita selepas merasmikan Mesyuarat Agung Tahunan ke-12 Parti Makkal Sakti Malaysia (Makkal Sakti) di sini yang turut dihadiri Presidennya Datuk Seri R.S. Thanenthiran.

Bagaimanapun, Mohamad yang juga Timbalan Presiden UMNO berkata sebarang keputusan berhubung penyertaan parti baharu dalam BN perlu mendapat konsesus daripada empat parti komponen iaitu UMNO, MIC, MCA dan Parti Bersatu Rakyat Sabah (PBRS).

Mengulas mengenai permohonan Thanenthiran agar Makkal Sakti dibenarkan bertanding atas tiket BN pada PRU15, Mohamad berkata perkara itu wajar dipertimbang oleh pucuk pimpinan BN memandangkan Makkal Sakti masih setia menyokong gabungan tersebut sekalipun hanya berstatus parti rakan.

“Makkal Sakti telah lama bersama membantu BN, baik semasa (BN) menjadi kerajaan dan bukan kerajaan lagi. Saya yakin pertimbangan boleh dilakukan oleh jawatankuasa tertinggi BN berkenaan permohonan Makkal Sakti ini,” katanya.

Terdahulu, Thanenthiran dalam ucapan pada mesyuarat berkenaan, memohon BN memberikan peluang kepada parti itu bertanding pada PRU15 akan datang.

“Ini harapan kami dan kami sedia bertanding. Jika bukan PRU15, bila lagi,” katanya.

Mesyuarat agung berkenaan yang dihadiri 753 perwakilan dari seluruh negara turut meluluskan tiga resolusi, iaitu menjadi parti komponen BN, bertanding di bawah payung BN pada PRU15 dan mengenai kesejahteraan masyarakat India di Sabah yang kemudian diserahkan kepada Mohamad. – Bernama


Yayasan Maghfirah, I-Medik sampaikan sumbangan kepada ‘frontliners’ di Sabah

BANGI, 18 Rabiulawal 1442H, Rabu – Yayasan Maghfirah dengan kerjasama Pengamal Perubatan dan Kesihatan Muslim Malaysia (I-Medik) menyampaikan sumbangan pelbagai barangan bernilai lebih RM100,000 kepada barisan hadapan di Sabah.

Bantuan itu diusahakan oleh Yayasan Maghfirah melalui kutipan sumbangan orang ramai bermula pada Oktober lepas.

Antara sumbangan yang disampaikan termasuk 4,000 unit peralatan perlindungan diri (PPE), 200 kotak pelitup muka, 500 unit kit kebersihan dan 1,200 unit ‘essential kit’.

Yayasan Maghfirah menerusi satu kenyataan berkata, situasi semasa di Sabah yang begitu memerlukan telah memaksa untuk mempercepatkan jadual penghantaran bantuan.

“Melalui kerjasama bersama Angkatan Tentera Malaysia (ATM), tiga tan barang bantuan yang telah siap dibungkus akan dimuatkan ke dalam pesawat ATM untuk dihantar ke daerah Sandakan dan Kota Kinabalu.

“Bantuan ini bukan sahaja untuk para pejuang barisan hadapan, malah diperuntukkan juga kepada masyarakat Sabah. Bantuan kit kesihatan dan ‘essential kit’ akan diberikan kepada mereka yang terkesan dengan gelombang ketiga wabak ini,” katanya.

Katanya lagi, bantuan ini sangat berharga kepada masyarakat yang tinggal di pedalaman dan kurang berkemampuan.

“Kesusahan mereka ini menyebabkan mereka lebih mengutamakan keperluan makanan asas berbanding pelitup muka dan cecair pembasmi kuman.

“Yayasan Maghfirah dengan kerjasama I-Medik akan terus memberikan khidmat terbaik buat para pejuang barisan hadapan dan juga masyarakat Malaysia yang terjejas akibat wabak ini. Bersama kita putuskan rantaian wabak COVID-19,” katanya.


Rakyat masih nanti keadilan untuk keluarga Adib

Oleh Zuhayati Yazid

BANGI, 17 Safar 1443H, Jumaat – Selepas tiga tahun, rakyat benar-benar mengharapkan keadilan akan menyebelahi bekas anggota bomba, Allahyarham Muhammad Adib Mohd Kassim – yang terkorban ketika bertugas dalam kejadian rusuhan di tapak Kuil Sri Maha Mariamman, Subang Jaya pada 2018.

Atas dasar itu, Naib Pengerusi Pertubuhan Pembela Islam (PEMBELA), Mohd. Nor Izzat Johari berharap kes ini tidak dibiarkan tergantung tanpa keadilan walaupun kerajaan memberi jaminan untuk mengambil tindakan sewajarnya.

“Kes ini bukan baru, sudah tiga tahun berjalan namun belum ada keadilan, sampai bila mahu tunggu.

“Tolong segerakan, saya terbayang ahli keluarga dan ibu bapa arwah yang setia menunggu keadilan.

“Ini soal nyawa dan maruah, bukan perkara kecil yang boleh diabaikan begitu saja,” katanya kepada Ismaweb.net, hari ini.

Sehubungan itu, beliau merayu kes ini dilihat secara adil dan pemimpin perlu berani menegakkan kebenaran yang sebenar.

“Sepatutnya kes Adib boleh disegerakan memandang beliau adalah penjawat awam yang sanggup serahkan nyawa demi kerjaya yang diamanahkan,”katanya.

Terdahulu Menteri Dalam Negeri, Datuk Seri Hamzah Zainudin memaklumkan 18 individu telah dituduh dibawah Seksyen 148 Kanun Keseksaan dan perbicaraan dilaporkan tamat semalam.

Manakala dua tertuduh telah dituduh dibawah Seksyen 427 iaitu khianat dan dikenakan denda RM7,000 setiap seorang.

“Polis Diraja Malaysia juga telah merujuk kepada Jabatan Peguam Negara berkenaan 12 suspek yang turut ditahan berkaitan kes ini untuk arahan selanjutnya,” katanya.

Muhammad Adib meninggal dunia pada 17 Disember 2018 di Institut Jantung Negara (IJN), sebulan selepas mengalami kecederaan susulan rusuhan di luar Kuil Seafield Sri Maha Mariamman, Subang Jaya pada 27 November 2018.


Kertas kerja Akta Pembangunan Kampung Baru diserah pada AG

KUALA LUMPUR, 28 Rabiulawal 1442H, Sabtu – Kementerian Wilayah Persekutuan menyerahkan kertas kerja Akta Pembangunan Kampung Baru kepada Jabatan Peguam Negara untuk tindakan lanjut, sebelum dibawa kepada Jemaah Menteri dan dibentangkan di Dewan Rakyat.

Menteri Wilayah Persekutuan Tan Sri Annuar Musa berkata, akta itu akan menggantikan Kaedah-Kaedah Lembaga Pentadbiran Malay Agricultural Settlement (MAS), peraturan yang digunakan untuk pentadbiran tanah serta perancangan dan pengurusan perbandaran di Kampung Baru.

“Menerusi akta baharu itu, kita turut menggunakan Pelan Struktur Kuala Lumpur 2020-2040. Pelan itu tidak akan mendiskriminasikan Kampung Baru, kita akan memastikan ia dibangunkan setara dengan kawasan sekitar.

“Kita juga sedang menyiapkan pakej pembangunan 44 parcel di Kampung Baru, sebahagiannya akan dipilih untuk pembangunan dalam kadar segera, yang membabitkan lebih lapan hektar tanah,” katanya kepada pemberita selepas menyampaikan sumbangan kepada 76 keluarga mangsa banjir kilat Wilayah Persekutuan Kuala Lumpur di sini, hari ini.

Pada 6 Jun lepas, Perbadanan Pembangunan Kampong Baru (PPKB) dalam satu kenyataan berkata peranan Lembaga Pentadbiran MAS, tidak lagi relevan dalam menjalankan fungsi pentadbiran tanah, perancangan dan pengurusan perbandaran di kampung tersebut.

PPKB berkata keputusan itu diambil setelah mendapat perkenan Sultan Selangor Sultan Sharafuddin Idris Shah pada 2 Dis 2019 dengan mengambil kira pandangan perundangan daripada Jabatan Peguam Negara, berkenaan status lembaga itu serta surat daripada Pejabat Menteri Wilayah Persekutuan bertarikh 13 Feb 2020.

Sementara itu, Annuar menjelaskan keputusannya sebelum ini yang ingin menjadikan Wilayah Persekutuan sebagai ‘wilayah bebas berniaga’ bukan bermaksud wilayah tersebut bebas undang-undang.

“Terdapat pelbagai undang-undang mengenai penjaja, perniagaan dan sebagainya. Dewan Bandaraya Kuala Lumpur (DBKL) juga mempunyai garis panduan yang mesti dipatuhi, sebelum lesen perniagaan dikeluarkan kepada setiap peniaga,” katanya.

Terdahulu, Annuar berkata DBKL kini memberi kebenaran kepada warga kota untuk membuka gerai atau perniagaan secara kecil-kecilan di mana-mana kawasan yang sesuai di sekitar bandar raya, mulai esok (Ahad).

Bagaimanapun katanya, peniaga perlu memohon lesen perniagaan sementara yang sah selama enam bulan di laman web DBKL, yang ditawarkan secara percuma. – Bernama


‘Gred C untuk prestasi 100 hari menteri Kabinet’

Oleh Athirah Huda Zalhe

BANGI, 20 Rabiulakhir 1443H, Khamis – Pencapaian 100 hari untuk menteri-menteri Kabinet menjadi ‘penanda aras’ prestasi kerajaan pimpinan Perdana Menteri, Datuk Seri Ismail Sabri Yaakob sama ada ia berjaya atau sebaliknya.

Apatah lagi, prestasi itu turut menjadi penilaian bagi rakyat untuk mempercayai barisan Kabinet, apakah mampu untuk mengemudi pemerintahan negara pada Pilihan Raya Umum Ke-15 (PRU15) yang dijangka tahun hadapan.

Semalam, Ismail Sabri menerusi hantaran di Facebook memaklumkan bahawa semua Menteri Kabinet telah mengemukakan ‘kad laporan’ kementerian masing-masing dalam tempoh 100 hari bersempena Aspirasi Keluarga Malaysia (AKM).

Bagaimanapun, ruangan komen Facebook Perdana Menteri itu dibanjiri ratusan ‘aduan’ daripada netizen yang tidak berpuas hati dengan kenaikan harga barang dan isu pengeluaran Kumpulan Wang Simpanan Pekerja (KWSP).

Kebanyakan mereka menganggap Kementerian Perdagangan Dalam Negeri dan Hal Ehwal Pengguna (KPDNHEP) tidak layak diberikan markah tinggi kerana gagal bertanggungjawab dalam isu berkenaan.

“Isu kenaikan harga ni, pencapaian menteri terbabit ok ke?,” kata pemilik akaun Najib Amran.

“Tak ada ke menteri yang kawal harga barang? Kalau ada, siapa menteri tu? Maaflah saya tak kenal sebab nampak macam tak wujud saja,” tulis Nora Syikin.

“Pencapaian Kabinet 100 hari. Semua barang berlumba naik. Apa tindakan kerajaan?,” kata Muhamad Asrul.

Bukan hanya isu harga barang, netizen turut meminta Ismail Sabri segera membenarkan pengeluaran akaun 1 KWSP secara ‘one-off’ sebanyak RM10,000.

“Boleh bagi gred C untuk pencapaian 100 hari,” kata Wan Azriman Wan Ahmad.

“Ramai rakyat tengah tunggu pengumuman KWSP daripada PM Ismail Sabri Yaakob. Moga dipercepatkan,” kata Amanra Aman.

“Orang nak i-Citra sampai sekarang senyap, bukan duit kerajaan pun. Makan sedap hidup mewah, rakyat aniaya tahan kos sara hidup,” kata Abu Muawiyah Din.

Ismail Sabri sebelum ini mengumumkan menteri di 26 kementerian dan lima agensi di bawah Jabatan Perdana Menteri perlu membuktikan pencapaian awal mereka dalam tempoh 100 hari pertama memegang portfolio itu.

Perdana menteri itu berkata, prestasi menteri dan kementerian akan dinilai berdasarkan tiga elemen utama iaitu penilaian prestasi kementerian atau agensi dan penilaian kempimpinan berdasarkan keberhasilan inisiatif.

Ia juga termasuk penilaian persepsi awam terhadap ahli jemaah menteri dan kementerian atau agensi di bawah tanggungjawab mereka.


Normalisasi Arab Saudi-Israel semakin ‘hampir’

RIYADH, 5 Rabiulawal 1445H, Khamis – Putera Mahkota Arab Saudi, Mohammed bin Salman (MBS) memaklumkan negaranya semakin hampir untuk menormalkan hubungan dengan Israel, berikutan langkah sama daripada negara-negara Teluk yang lain.

Keputusan itu turut dibuat di tengah-tengah desakan besar oleh Amerika Syarikat (AS) untuk perjanjian Arab Saudi-Israel.

“Setiap hari, kami semakin hampir,” kata MBS memberitahu penyiar AS Fox News, menurut petikan yang dilihat oleh Reuters mengenai temu bual yang dijadualkan disiarkan malam Rabu.

Temu bual dengan Mohammed Salman dibuat ketika pentadbiran Presiden AS, Joe Biden meneruskan usaha untuk menjalin hubungan bersejarah antara dua kuasa besar serantau – sekutu utama Washington di Timur Tengah.

Rundingan normalisasi adalah pusat rundingan kompleks yang juga termasuk kemungkinan konsesi Israel terhadap rakyat Palestin, serta perbincangan mengenai jaminan keselamatan AS dan bantuan nuklear awam yang Riyadh telah minta.

MBS memberitahu Fox Special Report, bahawa isu Palestin adalah amat penting kepada Riyadh.

“Kita perlu menyelesaikan bahagian itu,” katanya ketika ditanya apa yang diperlukan untuk mendapatkan perjanjian normalisasi.

“Kita perlu lihat ke mana kita pergi. Kami berharap ia akan sampai ke satu tempat, ia akan meringankan kehidupan rakyat Palestin, menjadikan Israel sebagai pemain di Timur Tengah,” katanya.

Pegawai AS secara peribadi telah menggembar-gemburkan potensi manfaat perjanjian mega serantau – yang akan menjadi kemenangan dasar luar apabila Biden berusaha untuk dipilih semula pada November 2024.

MBS juga berkata, jika Iran mendapat senjata nuklear, Arab Saudi ‘perlu mendapatkannya’.

Arab Saudi, bersama-sama dengan Israel, sudah lama menjadi musuh Iran, bagaimanapun hubungannya bertambah baik sejak Riyadh dan Tehran bersetuju untuk memulihkan hubungan diplomatik pada Mac.

Tehran menafikan mencari senjata nuklear, namun menjadi pusat kecurigaan antarabangsa mengenai program nuklearnya selama bertahun-tahun. – Agensi


Pertemuan PAS, UMNO Kelantan diharap rungkaikan keadaan

BANGI, 2 Jamadilakhir 1443H, Rabu – Pertemuan di antara PAS dan UMNO Kelantan pada 22 Januari ini diharap dapat merungkai segala permasalahan sekali gus menjernihkan semula keadaan.

Pengerusi UMNO Kelantan, Datuk Ahmad Jazlan Yaakub berkata, harapan yang cukup besar diletakkan dalam pertemuan tersebut supaya boleh membawa impak positif ke arah kerjasama yang lebih erat.

“Saya sendiri akan mengetuai pertemuan berkenaan bersama Biro Politik UMNO Kelantan.

“Kita yang minta pertemuan ini diadakan. InsyaAllah kita harap semuanya berjalan dengan baik hendaknya,” katanya yang dipetik portal tempatan, hari ini.

Katanya lagi, kedua-dua penyokong parti kini sedang menunggu haluan yang akan ditentukan.

“Kami tahu penyokong kedua-dua parti sedang menunggu apa haluan yang
akan dibawa PAS dan UMNO di negeri ini.

“Maka pertemuan ini diharapkan dapat menjawab penantian semua pihak,” katanya.

PAS sebelum ini menetapkan 22 Januari ini sebagai tarikh pertemuan antara parti itu dengan UMNO Kelantan bagi membincangkan hala tuju kerjasama kedua-dua pihak melalui Muafakat Nasional bagi menghadapi Pilihan Raya Umum ke-15 (PRU15).


Pesawat perang Israel bedil lagi Semenanjung Gaza

RAMALLAH, 20 Zulhijjah 1443H, Rabu – Pesawat perang negara haram Israel membedil beberapa kawasan di bandar Beit Hanoun, utara Semenanjung Gaza yang dikepung pada Selasa.

Menurut agensi berita WAFA, jet pejuang itu melepaskan sekurang-kurangnya tiga peluru berpandu sehingga memusnah beberapa tapak bandar itu.

Kepulan asap tebal dan kebakaran dilihat berlaku, namun tiada kecederaan dilaporkan dalam serangan itu.

Terdahulu pada Sabtu, pesawat pejuang rejim Zionis menyerang beberapa sasaran di bahagian berlainan di wilayah dikepung itu, kononnya sebagai tindak balas terhadap tembakan roket dari Gaza ke selatan Israel.

Dua juta rakyat Palestin tinggal di Semenanjung Gaza – yang dikenakan sekatan oleh pengganas Israel – telah melumpuhkan wilayah berkenaan selama 12 tahun, selain serangan berulang telah memusnahkan banyak infrastruktur di kawasan itu.

Gaza kekal di bawah penjajahan kawalan jauh dan pengepungan ketat yang telah memusnahkan ekonomi tempatan dan menyekat sumber pendapatan penduduknya sehingga menyebabkan kadar pengangguran serta kemiskinan di wilayah itu.

Pengepungan negara pengganas Israel menyebabkan Gaza tidak mempunyai kawalan ke atas sempadan, perairan atau ruang udaranya. – Agensi


Dewan Negara lulus RUU Keselamatan Sosial Suri Rumah 2022

KUALA LUMPUR, 12 Muharram 1444H, Rabu – Kementerian Sumber Manusia (KSM) dan Pertubuhan Keselamatan Sosial (PERKESO) akan mengambil pelbagai langkah bagi menggalakkan golongan suami membuat caruman untuk isteri di bawah Skim Keselamatan Sosial Suri Rumah (SKSSR).

Timbalan Menteri Sumber Manusia Datuk Awang Hashim berkata ia termasuk cadangan agar suami yang mencarum dapat diberi insentif pelepasan cukai pendapatan dan insentif padanan caruman de ngan sebahagian caruman boleh ditanggung oleh pihak tertentu seperti kerajaan.

“Bagaimanapun, perkara ini akan diperhalusi dengan mengambil kira implikasi kewangan. Pasukan teknikal juga akan ditubuhkan sekiranya terdapat tuntutan seperti ini,” katanya ketika menggulung perbahasan Rang Undang-Undang Keselamatan Sosial Suri Rumah 2022 di Dewan Negara.

Selain itu, Awang berkata KSM melalui PERKESO akan mempergiatkan kempen kesedaran kepada golongan suami melalui sesi libat urus, jerayawara, aktiviti Skuad Prihatin, program Sosial Sinergi PERKESO bagi menggalakkan caruman di bawah SKSSR.

“Ini bagi melindungi isteri yang melahirkan anak kita,” katanya. Rang Undang-Undang itu kemudian diluluskan oleh Dewan Negara dengan lebih suara bersetuju.

Terdahulu ketika menggulung perbahasan Rang Undang-Undang Keselamatan Sosial Pekerjaan (Pindaan) 2022, Awang berkata seramai 1,090 individu OKU telah berdaftar di bawah Perkhidmatan Pekerjaan PERKESO.

Bagi program Return To Work (RTW) pula, seramai 48,354 OKU telah mendapatkan pekerjaan bagi tempoh Januari 2007 sehingga 5 Ogos 2022.

Semasa perbahasan, Senator Datuk Ras Adiba Mohd Radzi meminta kementerian mengemukakan statistik pekerja OKU yang didaftarkan dalam sistem PERKESO dan bilangan OKU yang sedang menerima sebarang faedah di bawah sistem berkenaan.

Rang Undang-Undang itu kemudian diluluskan oleh Dewan Negara dengan suara majoriti. Turut diluluskan Rang Undang-Undang Sistem Insurans Pekerjaan (Pindaan) 2022. – Bernama